Arestian aipatu dugun legez, futbolean eta, aspalditik, elgoibartarren gogokoak izan ziren pilota-jokoetan izan ezik, oso gutxi ziren kirolean jarduten zuten lagun taldeak. Lagun talde haiek bizikletaz osteratxo bat egiteko edo herritik gertu zegoen mendiren batera joateko biltzen ziren.\nBizikletan juten nitzan lanera Eibarrera. Lanerako nakan nik bizikletia. Etxian erosi ziaten orduantxe. Ondarruako itzulixa egitten-eta ere ibiltzen giñan. Gure Bide elkartian dago kuadro bat, 1960 urtekua edo, «Vuelta a Ondarroa» egin gendunian aterata. Elkarteko lagunak juntau giñan.\nPrudencio Etxaniz, Jose Maria eta Pedro Muguruza Otaño anaiak\neta lagun bat bizikletaz osteratxo bat egin aurretik.\nSalbuespenak salbuespen, ez zen ohikoa gure herriko gazteak igeriketa edo atletismoa moduko kirolak egiten ikustea.\nUmetan, Don Antonio Arrillagaren klinikia zaguan tokixan ibiltzen giñan antxintxika. Kalia amaitzen dan tokixan lur sail bat zauken, eta Hamaika Gazte izeneko futbol taldia bertara juaten zan entrenatzera. Ni harekin juaten nitzan. Koadrilliak osautako talde bat zan; ez zan, esate baterako, Klub Deportibua bezelako talde bat. Jolas egittera juaten giñan hara. Baiña ez dakitt zergaittik, korrika ibiltzen giñan bi edo hiru lagun batzen giñan han. Goguan daukat nola behiñ lasterketa bat izan zan jaixetan. Lehenengo Errosarixo kaletik juan bihar zan, gero, San Bartolome kaletik. Helmuga plazan zaguan. Korrika egitteko alkartu giñen Jesus Egaña, Gabriel Gabilondo (goixan beude) eta Prudencio dalako bat, «Cohete» gaitzizena zaukana. Prudenciok irabazi zauan lasterketia, eta bigarren neu izan nitzan; ondoren, Gabriel eta Jesus Egaña. Danon artian banatu gendun eman ziguen diru apurra; horrela, itxura batian pasau genittuan jaixak.\nElgoibarko Klub Deportiboaren kros taldeko partaideak,\nJuan Izagirre «Upai» entrenatzailearen ondoan. 1943 urtea.\nZalantzarik gabe, pilota zen elgoibartarren kirolik gustukoena. Garai hartako gazteek pilota joko ugari praktikatzen zituzten, baina garrantzitsuenak esku pilota partidak izaten ziren.\nPelotak erosittakuak izaten genittuan. «Joxe Piku» esaten gendun denda bat zauan. Harek eukitzen zaban, eta pelota bakoitzak bederatzi txakur t’erdi kostatzen zaban, «95 céntimos» erderaz esaten dana. Pelotak eta gauza asko zittuan harek. Eta hantxe pelota bat erosteko dirua eukitzen genduanian, ba... Narruzko pelotak ziran. Bestela, etxian egindakuak. San Bartolome kalian zauan. «Todo a 0,95» zan denda hori.\nJende ugari, herriko jaietan, Elgoibarko frontoian\npilota partidu bat ikusten. 40ko hamarkada.\nPilotazaleak, egunero-egunero, lana amaitu ondoren, herriko frontoiren batean elkartzen ziren, pilota partidak jokatzeko. Partida haietan nabarmena izaten zen jokalarien arteko lehia. Sarri-sarri, Kamiñerokuako (gaur egun desagertuta dago) eta Sallobente-Ermuaraneko frontoietan jokatzen ziren pilota partidak. Hala ere, Kalegoengoa (gaur egun Foruen plaza) zen herriko frontoirik garrantzitsuena.\nGure herrian, idi proben inguruan,\njende ugari bildu izan da betidanik.\nKoldo Lizarralde etnografoak «Kalegoengo frontoi zaharra. 1751-2003. Elgoibarko pilotari buruzko oharrak» liburuan dioen bezala, «1751n eraikia, ekitaldi askoren topalekua izan da frontoia. Euskal Autonomia Erkidegoan ez da egundaino aurkitu gurea baino frontoi zaharrago baten eraikuntzari buruzko idatzirik. Beraz, molde honetako frontoirik zaharrena dela esan dezakegu».\nAuzoetan, estimazio handia izaten zuten herri kirolek, baita bolo-jokoek ere. Bolo-partidak, batez ere, auzoko jaietan izaten ziren. Nahiz eta herri kirolak herritar gehienen gustukoak izan, gutxi batzuk ziren kirol horiek egiten zituztenak. Hala ere, jaiegunetan herri kirolen erakustaldiak egiten ziren, eta baita bertan zaletu ugari batu ere.\nNeri gehixen gustatzen zitzatana idi-probak izaten ziran. Orduan jende asko batzen zaban idi-probak. Elgoibarren zaguan proba-tokixa Soarten, San Migeleko bidian. San Pedroko kruziaren parian zauan. Hau zan itxixa. Eta Plaza Txikian zauan beste irikixa.\nHerri kirolen erakustaldia, Tomas Zubizarreta\nmediku jaunari egindako omenaldian. 1948 urtea.\nApustuak oso ohikoak ziren. Bakoitzak ahal zuen neurrian jokatzen zuen, baina behin baino gehiagotan, baten batek gehiegitxo jokatu, eta ezustekoren bat ere hartu izan zuen. Izan ere, antolatzaileek nahiz lehiatzaileek iruzur egiten zuten proba haietariko askotan.\nNazio maillako epaille izan nitzan idi-probetan. Herri Kiroletako Gipuzkuako Federaziotik idi-probetara, aizkora txapelketetara... bidaltzen giñuezen. Gogoratzen naiz, behiñ, Azpeittixan, aizkora txapelketa batian, ez niñula parte-hartzaille batek gogobetetzen. Horregatik, honako hau esan nion: «Aizu, ez badozu gogorrago lan egitten probatik kanpo laga biharko zaittut. Eta neure buruari esaten nion: «Honek kaskarreko bat ematen baditt, K.O. lagako nau! Orduan erabaki naban ez nitzala iñungo probatan berriz ere epaille izango. Gauzak gaizki juan leikezela ikusi naban, eta harezkeroztik, ez naban harekin zerikusirik izan nahi. Tongo ugari izaten zan proba haretan; azpijoko asko izaten zan. Idi-probetan, adibidez, likidoren bat botatzen zeben harrixak juan bihar zaban lurraren gaiñian, azkarrago juateko, edo ez korritzeko. Sasoi hartan oso iruzurgilliak izaten ziran. Honelako gauzak goizaldian edo gabian egitten zittuen.\nKirola, gehienetan, gizonezkoen kontua izaten zen. Hala ere emakume elgoibartar batzuk erraketista apartak izan ziren. Horrela bada, gure herria utzi eta Kataluniara eta Madrilera joan ziren erraketan jokatzera; leku haietan estimazio handia baitzuen emakumezkoen erraketa-jokoak. Idotorbe (San Pedro) auzoan dagoen Arane baserriko Maria eta Juanita Arrillaga Garate ahizpak, Sallobente-Ermuaran auzoko Orraindi baserriko Maria Angeles Txurruka edo auzo bereko Berdun baserriko Felisa Muguruza izan ziren erraketistarik garrantzitsuenetarikoak.\nEmakumiak ez zaben batere kirolik egitten, ezta pentsau Garai hartako pentsamoldia oso desberdiña zan, eta rak batzuek izan ezik, emakumiak ez zaben kirolik egitten. Gaur gozamena da.\nMaria Arrillaga, Arane I.a. Bartzelona, 1936.\nGure herriko kirol erakundeen eta taldeen artetik «Club Deportivo Elgoibar» da aipagarrienetarikoa. Klub hori 1917 urtean sortu zen, eta mende horren erdialdera arte gure herriko kirolaren erreferentzia puntu bilakatu zen; elkarte horrek antolatzen zituen eta gure herriko kirol jarduera guztiak. Geroago sortu ziren Morkaiko Mendizale Elkartea (1943), Baltasar pilotazaleen elkartea (1958) edo Gure Bide txirrindulari elkartea (1959). Elkarte horiek egindako lan eskuzabalari esker, bultzada handia izan zuen kirolarekiko zaletasunak herritarren artean.\nMUGERZA JUAN. (1900 - 1937)\nKorrikalaria izan zen. Entzute handia lortu zuen herriz herri kros lasterketetan. Espainiako txapeldun izan zen 1917 urtetik 1923 urtera bitartean 5.000, 1.500 eta 800 metrotan. Horretaz gain, Espainiako txapeldun izan zen 110 metro hesietan, bai eta taldekako erreleboetan ere. 1920an Anbereseko (Belgika) olinpiadan, 5.000 metroko lasterketan, zortzigarren postuan geratu zen, eta 1.500 metrotan, seigarren. Behobia-Donostia lasterketako lehen edizioa ere berak irabazi zuen. 37 urterekin hil zen, Gerra Zibilean, Mungiako bonbardaketa batean. Bere omenez, Juan Mugerza Memoriala sortu zen 1943 urtean.\nMorkaiko mendiko gutunontziaren inaugurazioa. 1944 urtea.\nIldo honetatik, aipatzekoa da, «Elgoibartarren Esanetan» izeneko programaren barruan elkarrizketatu dugunetariko bat, Ramon Maiztegi alegia, izan zela gure herriko elkartegintzaren bultzatzailerik nagusienetakoa, bai kirol, bai ekonomia, bai gizarte arloan.\nDonantes de Sangre, Cooperativa Elgoibarresa, Morkaiko Mendizale Taldea eta Gure Bide elkarteko sortzaillietako bat izan naiz. Baiña guzti horretatik poz gehixen eman didana igual Donantes de Sangre izan da, «humanitariamente» behintzat. 40 urtian egon naiz presidente Donantes de Sangre elkartian. Gure Biden ere 50 urte pasa dittut sozio... Bestalde, Club Deportivo Elgoibarren 10 urte egon nitzan direktibo; 16 urterekin hasi nitzan eta 26rekin laga. Orduan Don Tomás Zubizarreta medikua zan C.D. Elgoibarko presidentea. José Rezola ere izan zan orduantxe. Gero Morkaiko sortu gendun. Lehen Club Deportivo Eibarren geundezen, nola Elgoibarren ez zaguan... eta beti esaten gendun guk: «Horrenbeste kapazidade badakagu guk, ba!». Jose Mari Etxaniz eta Joxe Luis Eizagirre (medikuaren semia) orduan juntau giñan eta... hartu papelak, eibartarrekin alkartu eta... nola orduan mendixa politikia zan, jun giñan gobernadoriana eta esan giñon: «Nosotros pensamos esto y tal..». «Andar como es debido» esan zigun. Guk esan gendun hori garantizauta zaguala, eta hola sortu gendun Morkaiko 1943 urtian. Lehenengo presidentia Iñaki Konde ipiñi nahi zeben, baiña nola bera kartzelan eta egon zan deskartau egin zeben. Gero, atzetikan errespetatzen zitzakon baiña «oficialmente» ez zan. Ofizialki, Eduardo Agirre izan zan presidentia. Inguruetako mendixetara antolatzen genittuan erteerak.\nElgoibartarrek ehizean eta arrantzan ere jarduten zuten. Hori bai, gutxi batzuk ziren horretan aritzen zirenak.\nJoan den mendearen hasieran, ehiza zaleek herritik gertu zeuden eta igotzeko errazak ziren mendietan jarduten zuten. Ez zuten urruti joateko aukerarik, eta ondorioz, gehienetan, Morun, Kalamuan, Morkaikon, eta nola ez, Karakatetik Irukurutzetarainoko bidean ibiltzen ziren. Gehienetan, usotan eta oilagorretan. Gainera, ikerketa honetako protagonistek diotenez, lehen orain baino uso eta oilagor gehiago zegoen inguruko mendietan.\nUrteak joan urteak etorri, garraiobideak agertzearekin batera, elgoibartar ehiza zaleak inguruko probintzietara joaten hasi ziren, batez ere, Nafarroa aldeko mendietara eta Gaztelako landetara.\nJoxe Odria eta lagun batzuk, Arraian (Burgos)\nehizean ibili ondoren. 1949 urtea.\nArrantzan, berriz, gure herri inguruko errekastoetan ibiltzen ziren; bereziki, SallobenteErmuaran auzokoan.\nArrantzan ere ibilli izan naiz ni. Aittarekin juaten nitzan errekara barbuak hartzera. Hartu eta gero etxeko fregaderan garbitzen genduzen. Oso goxuak izaten ziran Deba ibaixan hartzen genduzen arraiñak.\nAurreko aipuan irakur daitekeen legez, Deba ibaian ere aritzen ziren arrantzan; eta hori harrigarria da, gaur egun Euskal Herriko ibairik kutsatuenetarikoa dela kontuan hartzen baldin badugu. Hala ere, garai hartan, arrain ugari izaten zen Deba ibaian: hala nola, ezkailuak, barboak, aingirak edo amuarrainak.\nNi arrantzan ez nitzan ibiltzen, baiña nere aittak adibidez ez zakixan igerixan, baiña eskailluak hartzen ibiltzen zan Deba ibaixan. Eskailluak hartzen afizionaua zan nere aitta. Eskirolakin hartzen zittuan. Makilla luze bat zan, eta haren puntan telazko sare bat jartzen zaben, koladoria bezalako bat. Eta batzuetan aittakin jun izan nitzan, baiña bestela nik ez nakan afiziorik arrantzarako, ez arrantzarako, ez ehizerako.\nBestalde, ezin mendizaletasuna bazter utzi, elgoibartar asko eta asko oso mendizaleak baitziren. Hala ere, gure aurrekoek ez zuten mendizaletasuna gaur egun ulertzen dugun moduan hartzen. Guztiek ez zuten mendi gailurrak egitea helburu. Sasoi hartan, mendira denbora-pasa joaten ziren gehienak, familiarekin edo lagunekin lasai-lasai egoteko asmotan. Mendira joatea egunerokotasunetik aldendu eta atseden hartzeko modu bat zen.\nMendira askotan juaten giñan, Mendaroko kobazuluetara eta hola juaten giñan kuadrillan. Jeneralian jaiegunetan juaten giñan, batiz bat, uda partian. Eguna pasatzera juaten nitzan lagunekin, pasiaran.\nBaina, gure nagusientzat betidanik egon dira lotuta mendia eta perretxikoen bilketa. Elgoibartarrak beti izan dira oso perretxiko zaleak.\nHiru-Iturriko iturriaren inaugurazioa. 1948 urtea.\nOso gogoko nauan mendira juatia, perretxikotara. Gai horretan adittua Avelino Larrañaga Susperregi zan. Bergarakua zan, Elgoibarko Pakitarekin zaguan ezkonduta. Askotan, hemendik erten eta, Irukurutzetatik zihar, Elosumendiraiño juan izan gara oiñez. Gehixenetan, bi edo hiru lagun alkartzen giñan, batzuetan Kalamuara juateko, bestetan, Morkaikora....\nPerretxiko billa ere juaten giñan asko. Ni Bernabe zanaren lagun haundixa izan naiz. Nik ez nakan afiziorik, mendirako bai, baiña perretxikotarako ez, baiña berarekin juaten nitzan. Gero topau zittuan beste lagun batzuk perretxikotara juateko, eta harekin juaten zan. Eta gu mendira. Jeneralian perretxiko klasikuak hartzen genduzen: urritzak, zizak, ondduak... Bernabe teknikua zan, Aranzadi fundaziuan ere bazaguan, eta horrek asko zakixan ta: «Hau ona ala txarra da?». Bernaberi eruaten giñuzen.\nEta atal hau bukatzeko, berriz ere, elgoibartarrik gehien batzen zituen kirola aipatuko dugu: futbola. Aurreko paragrafoetan aipatu dugun legez, futbola eta pilota-jokoak ziren gure nagusien artean estimaziorik handiena zutenak, hala partaideei nola jarraitzaileei zegokienean.\nDesagertutako Lerun futbol zelaiaren\ninaugurazio ofiziala. 1925eko apirilaren 12a.\nBeti juaten nitzan Lerunera fubola ikustera. Gero, semiak Elgoibar futbol taldian hasi ziran jokatzen, eta gurasoak sarreria duan izaten gendun. Ez hori bakarrik, Lerunen leku bat naukan neretzako propio, bertan jartzeko. Garai hartan kirola zaletasuna zan; gaur egun, berriz, negozixua. Partiduak lagun giruan jokatzen ziran, eta gozamena zan haretara juatea. Batez ere, Eibarren kontrako partiduak izaten ziran berezixak. Sasoi haretako girua oso desberdiña zan, lehiakortasun handixa zaguan, baiña pertsonen arteko laguntasuna izaten zan nagusi.\nJosé Manuel Acosta Calvo\nArlo honetan ezin utzi aipatu gabe Eibar eta Elgoibar futbol taldeen arteko lehiak. Lehia haiek Lerun futbol zelaian (gaur egun desagertuta dago) izaten ziren. Herrian, partidu egunetan, jai giroa somatzen zen herriko kaleetan. Futbol partiduak larunbat arratsaldeetako lehenengo orduan jokatzen ziren, baina goizetik nabaritzen zen jai giro hura. Halako egunetan eguerdi aldera batzen ziren gizon koadrilak herriko tabernetan. Utzi ezinezkoa izaten zen partidu egunetako txikiteoa. Hala, poliki-poliki, herriko kale nagusienak, batez ere Errosario eta San Bartolome kaleak, jendez betetzen hasten ziren, jai giroak erakarrita. Txikiteoan hasi orduko, entzun ahal izaten ziren herriko taldea animatzeko kantuak. Horiek horrela, auzotar batzuk partidu egunak noiz iritsiko zain egoten ziren, etxeko balkoitik, txikiteoan sortzen zen giroaz gozatzeko. Ondo bazkaldu ondoren, elgoibartarrak ohiko lekuetan elkartzen ziren futbol zelaira joateko. Une haiek oso bereziak izaten ziren, Lerunera zihoan elgoibartar andanari, trenez etortzen ziren Eibarko futbol taldearen jarraitzaileak gehitzen zitzaizkion eta.\nFubola ikustera juaten giñan. Eibarko taldia etortzen bazan jokatzera tren espeziala eta dana jartzen zeben. Orduan jende asko juaten zan partido harek ikustera. Benetako girua egoten zan egun haretan. Trenian etortzen ziran, eta basuak lapurtzen ziguezen tabernatik. Ni akordatzen naiz, bittan bai behintzat juan izan naizela estaziora, basuak batzera. Treneko orduan egitxen gendun bakarrik lan tabernan. Gero jendia fubolera juaten zan, eta gu ere bai. Bazkalostian izaten zan tren espeziala, hiru t’erdixetan edo. Zarata asko ateratzen zeben. Eta partidua amaittu eta gero, domekia bazan, musikia entzutera juaten zian plazara. Tren ordura arte musikara juaten zian.\nTalde bien jarraitzaileak elkarrekin nahasten ziren futbol zelairako bidean, beti ere, jai giro jatorrean. Hala ere, oso nabarmena izaten zen bi herrien arteko lehia. Partidua jokatu ondoren, emaitzak baldintzatu egiten zuen zaletu batzuen eta besteen umorea. Futbol zelaitik irtetean, jendearen aurpegira begiratzea besterik ez zegoen zein taldek irabazi zuen jakiteko.\nElgoibar eta Eibarren arteko partiduak ziranian tabernia beteta egoten zan Elgoibarko eta kanpotik etortzen zan jendiakin. Banderekin eta dana ibiltzen zan jendia. Irabazten zabenian, gaiñera, sekulakuak egitten zittuen kalian, fubolistak errezibitzen eta. Famosua izaten zan irabazten zabenian haren etorreria. Galtzen bazaben ixilik, baiña irabazten bazaben sekulako rezibimentua.\nMaria Epelde Arriola\nGehienetan, gizonezkoak izaten ziren futbol partiduen inguruan sortzen zen jaian parte hartzen zutenak. Hala ere, asko ziren giro honekin majo ibiltzen ziren herriko emakumeak, eta ahal zuten guztietan, Lerunera joaten ziren ikuskizun harekin gozatzera.\nNeri fubola gustatzen zitzatan, eta Elgoibarko taldeko soziak giñan kuadrillako lagunak. Lehen Elgoibar eta Eibarren arteko partiduak izaten ziran, baiña gero harek ixo egin zeben goragoko kategorixara. Burruka haundiko partiduak izaten ziran harek, eta jende asko etortzen zan ikustera, Eibartik ere bai. Anbiente ona egoten zan, baiña batzuetan hasarratu eta dana egitxen ziran.\nEta bestela gertatu ezin zitekeenez, Elgoibarko eta Eibarko futbol taldeen arteko partiduetan ez zen pasadizorik falta izaten. Sonatuenetariko bat 1947ko azaroaren 14an gertatu zen, Eibarren, Ipurua futbol zelaia inauguratu zutenean.\nEuren futbol zelaixa izan aurretik, eibartarrak Elgoibarrera etortzen ziran jokatzera. Gogoan daukat Ipurua inauguratu zebeneko eguna. Egun hartan, Domingo Arrillagak, Eibarko medikuak, kopa bat eman zaban inaugurazio partido haura irabazten zabanarentzat. Partidua Eibar eta Elgoibarko taldiak jokau bihar zeben. Eulogio Etxeberriak, orain Bilbon jokatzen dauanaren aittittak, gola sartu zauan, eta Elgoibarrek irabazi zauan 2 eta 0. Gu Txankiaren kamioian juan giñan, Ezkurra txofer zala.\nElgoibarkuak irabazi zebenian, kamioian babestu behar izan gendun, eta korrika batian, handik ospa egin, gure kontra harrika hasi ziralako. Han geldittuz gero, hilko giñuezen.\nEdonola ere, joan den mendearen erdialdera arte, kirol jarduerak ez ziren elgoibartarren artean zabaldu, ez behinik behin, taldean egiten zirenak. Dena dela, bada salbuespen bat: futbola. Kirol jarduera honek mende hasieratik izan baitzuen jarraitzaile ugari.\nEibarko Ipurua futbol zelaia inauguratu zeneko partiduan,\nElgoibarko Klub Deportiboak aurkeztu zuen hamaikako titularra.\n1947 urteko azaroaren 14a.\nBaten egin genduan partidua Lerunen, Altzolako zaharrak eta gaztiak. Rivero izan zan arbitrua. Elgoibartarra zan, eta Primera Division-eko arbitrua izandakua. Enpatau egin gendun. Etxian jendia hasarratu egin zan, zaharrak eta gaztiak. Hortxe egon zan asuntua; ama, aitta, amama... batzuk gaztien fabore, beste batzuk zaharren fabore... azkenian danak hasarre. Altzolako jende guztia juan zan ikustera. 1960 urtian edo izango zan partidu hori... Baja mordua, gaiñera, gero, eh! Hurrengo egunean lanera juan bihar, eta lanera ezin juan! Partidua kondiziuetan jokau zan; abarkekin jokau bihar zan, bestela, ostikada peligrosuak jo. Gaiñera, elurra egin zauan.\nTelebistaren etorrerak zeresan handia izan zuen kirola jende artean zabaltzeko. Telebista etxeetan sartu zenean, ikusleak kirol ekitaldiz josi zituzten, eta horrela, hainbat kirol modalitate zabaldu zituzten.


inbaditzaileak | TeknoZientzia txokoa-Haurtzaro ikastola\nLaburpen hitzak: bioaniztasuna, inbaditzaileak\nLaburpen hitzak: inbaditzaileak\nASIAKO LIZTORRA: Beste arerio bat gure erleentzat\nTeknopoliseko bideoa ikusi\nAgenda 21, Berriak, DBH-1-n argitaratua\nLiztor asiarra hemen dago. Bordeleko portura iritsi zen, seguru asko, itsasontzi bateko zamarekin batera. Frantzian zabaldu da eta Euskal Herrira ere iritsi da. Oso azkar ugaritzen ari da, eta erleak jaten ditu. Horregatik, erlezainentzat sekulako arazoa da inbaditzaile hori. Norteko ferrokarrila irrati-sakoioek haietako batekin hitz egin dute, Julian Urkiola Gizpuzkoako Erlezainen Elkarteko presidentearekin, baina irratira etorri baino lehen, erletegian bertan izan dira liztorra eta erleak bertatik bertara ikusten.\nIturria: Norteko Ferrokarrila


Wikiloc | ibilbideak Zegama-AIZTONTOR ALTUNA (1454m)-Aizkorri-Arbelar-Mearreko Pasabidea-Itzubi-Zegama - Zatizabalaldea, País Vasco (España)- GPS track\nsenderismo (senderismo Ibilbide onenakEspainia tik → Euskadi → Zatizaaldea )\nZegama-AIZTONTOR ALTUNA (1454m)-Aizkorri-Arbelar-Mearreko Pasabidea-Itzubi-Zegama\nAizkorpe bailara ezagutuz: Zegamako Uraren ibilbidea (senderismo)\nCAMINO INTERIOR VASCO A SANTIAGO: ZEGAMA - ZALDUONDO (senderismo)\nBisitak 95, kokapena 7\nNondik gertu Zatizabalaldea, País Vasco (España)\nUrteko azken egunerako egunpasako txangoa.\n4 orduko igoera lasaia, eta 3 orduko jeitsiera bazkaldu eta atsedena hartu ondoren.\nZegamako herrian bertan abiatzen gara goizeko 9:30-etan eta Gorospealde auzotik gora egiten dugu lehen ordua Itzulondon trenbidea gainditu eta pinudian gora eginez. Hurrengoa gorako bidean Nardaundi aldera, hemen Aizkorriko mendizerraren oinetik pasatzen gara Sancti Spiritu aldetik igotzen den bideskarekin bat egin arte, ordubeteko zehar bidea. (700 metroko desnibela gaindituta)\nBehin Sancti Spiritutiko senda hartuta gorako aldapa gogorrean egiten dugu ordubetez, bide zoragarrian Aizkorriko lepora iritsi arte. (Beste 400 metroko desnibela gaindituta)\nOndoren gaineko tontor batzuk, Tontorraundi, Aiztontor Altuna eta Aizkorri, honekin igoerako laugarren ordua betetzen dugu eta jada ordua da zerbait jan eta atsedena hartzeko. (13:30 dira)\nBazkaldu ondoren itzulera bidea, lehenik Arbelar aldera eta ondoren Mearreko Pasabidera igotzen gara, 1 ordu, hemendik beherako bideska jarraituz Itzubiko atsedengunera eta ondoren Parkea utzi eta pinudian zehar Zegamako jeitsilekura (apeaderora) eta jarraian hasierako puntura.\nZegama, aparkalekua, hasiera puntua\nZegamako irteeran dagoen aparkaleku txiki bat. Ezinhobeto dator alde honetatik igotzea nahi izanez gero (Gorospealde edo Iruetxeta).\nItzulondoko trenbide tunela\nBidegurutze nagusia, hemen goranzko bidea hartzen dugu, Nardaundi aldera.\nBigarren bidegurutzea, hemen Sanctis Spiritu aldetik datorren bideskarekin bat egiten dugu, eta gorainok jarraituko dugu.\nAiztontor Altuna (1454m)\nAizkorri mendizerrako tontor nagusienen artean ekialderen dagoena.\nGaurko tontor nagusia 1523 metroko garairan. Euskal Herriko mendi tontor ezagunenetako eta bisitatuenetakoa. Gaur Abenduak 31 jende pilo bat zegoen bertan, urte amaiera ospatzen.\nBertatik Aizkorriko mendizerrako tontor nagusiak eta Urbia-Oltzako zelaigune zabalak ezinhobeto ikusten dira.\nHemen Urbia-Aizkorri aldea uzten dugu eta behera bidea hasten da.\nJeitsierako goialdeko bidegurutze nagusia, bertan Oazurtza aldera eta/edo Itzubi aldera doazen bideskak bereizten dira.\nAtseden gunea bidean, bertan ur ona duen iturria eta nahikoa utzita dagoen aterpe ireki bat daude.\nZegama, aparkalekua, amaiera puntua\nKaixo, zure lagunak ibilbide interesgarri hau topatu du Zegama-AIZTONTOR ALTUNA (1454m)-Aizkorri-Arbelar-Mearreko Pasabidea-Itzubi-Zegama https://eu.wikiloc.com/ibilbide-senderismo/zegama-aiztontor-altuna-1454m-aizkorri-arbelar-mearreko-pasabidea-itzubi-zegama-31819276 Ondo izan, Wikiloc - Munduko GPS ibilbide eta interesguneak


"Bizi topera, igo Lurraldebusera!" lemapean\nHomeAlbisteak"Bizi topera, igo Lurraldebusera!" lemapean\n26 Apirila 2017 Nork idatzia: ATTG.\nLurraldebusek Goierriko garraio publikoa indartzeko jarritako kanpaina amaierara iristen ari da eta, ondorioz, herritarrei gogorarazi nahi diegu zozketa datorren maiatzaren 3an egingo dela.\nMugikortasuna eta Lurralde Antolaketa departamentuak kanpaina bat jarri zuen abian Goierrin, garraio publikoaren erabilera bultzatzearren. Goierrin Lurraldebus lineak gehitzen doaz nabarmen, eta horrek bultzatu zuen kanpaina hau garatzera, eskualde horretako biztanleen ohiturak aldatzeko helburuz, eta hala, ibilgailu pribatuaren ordez autobus publikoaren erabilera sendotuz.\nPertsona ospetsuek, Twin Melody-ko abeslari Aitana eta Paula Etxeberriak, Bertsozale Elkarteko lehendakari Iñaki Muruak, Ampo Ordiziako jokalari Julen Goiak eta Ataungo baserritar Lurdes Zurutuzak euren irudia jarri zuten Lurraldebusen kanpaina honen zerbitzura, eslogan honekin: “Bizi topera, igo Lurraldebusera”. Karteletan, irratian eta beste hedabide batzuetan agertu da kanpaina. Gainera, lehiaketa bat ere gehitu zaio Ordizian Merkatari Elkartearen eskutik, Ordiziako dendetan kontsumitzeko izango diren 100€ko sariekin; lehiaketa hau dagoeneko Mugi/Lurraldebus txartela dutenei edo txartela ateratzen dutenei zuzenduta dago.\n100€-ko bi bonu Ordiziako komertzioetan gastatzeko, Ordizian Merkatari Elkartearen eskutik.\nZozketa martxan egongo da 2017ko martxoaren 15etik apirilaren 30era. Zozketa 2017ko maiatzaren 3an egingo da.\nAlde batetik, kanpaina martxan dagoen bitartean Mugi txartela eskatzen duten goierritarren artean egingo da zozketa. Bestetik, dagoeneko txartela baduten eta Goierrin bizi diren herritarren artean egingo da bigarren zozketa.\nZozketa bakoitzean, parte hartzaile guztien artean “Sorteados” online webgunea erabiliz egingo da zozketa eta zerrendatik irabazle bat eta hiru ordezko izendatuko dira.\nZozketaren ostean, irabazleekin 15 eguneko epean jarriko gara harremanetan. Harremanetan jarri ezin bagara, sariari uko egiten badio edota harremanetan jarri ondorengo 15 egunetan erantzuten ez badu, lehenengo ordezkoarekin jarriko gara harremanetan.\nSari bakoitza 5€ko 20 txarteletan emango da. Ezingo da inolaz ere saria esku-diruagatik trukatu.


Porrontxo Jaiak - Herioa eta dontzeila-Irailaren 15ean (asteazkena) arratsaldeko 20.00etan, Frantziskotarretan.\n2010 / Ira / 15\nHerioa eta dontzeila-Irailaren 15ean (asteazkena) arratsaldeko 20.00etan, Frantziskotarretan.\nAsteazkena, irailaren 15ean, Frantziskotarretan, arratsaldeko 20.00etan.\n“Erregimen zapaltzaile batean zehar, Paulina Salas bere arrapatzaileen eskuetan torturatua izan da. Trauma gogorra utzi dion arren, ez du bere mutil laguna den eta editore klandestinoa den Gerardo Escobar salatuko. Denbora aurrera doa eta Paulina eta Gerardo ezkondu egingo dira.\nEgun batez, Gerardok kotxearekin arazoak edukiko ditu eta ezezagun batek lagundu ostean, etxera eramango du ezezaguna. Behin etxean direla, Paulinak ezezagunaren ahotsa bere torturatzaile batena dela sentituko du. Bere entzumenean eduki beharko du konfidantza, torturetan begiak itxiak baitzituen…\neta orain bere etxean dago…”\nAriel Dorfmanek idatzia 1991ean, Fito Rodriguezek itzulia euskarara, Ramon Agirre, Itziar Ituño eta eta Asier Sota aktoreekin. HERIOA ETA DONTZEIA antzerkia Egian, Porrontxotan edukiko dugu.\nAntzerki zoragarria benetan, Animatu!


Kalitatearen eta kantitatearen edukia: gutxiago idaztearen ROI Martech Zone\nOsteguna, abuztua 13, 2015 Asteazkena, urria 14, 2015 Douglas Karr\nBart gauean hitzaldi bat eman nuen New Yorkeko harreman publikoetako eta marketineko profesional nagusientzako ekitaldi pribatu harrigarri batean Ur urtuak beren bezeroentzat. Sakonki eztabaidatu nuen datu handiek nola eragiten duten bezeroaren bidaian eta nola eragiten dien gure eduki estrategiei sarean. Hitzaldia hain ezaguna zenez, liburu zuri osoarekin jarraitzen dugu!\nNorbaitek egin zidan galderetako bat zen nola konbentzitu dezaketen bere lidergoa hori idazketaren kalitatea hobetzea eta beren blog estrategia ikertzen eta burutzen denbora gehiago igarotzeak inbertsioaren etekin askoz hobea lortuko luke sortutako blog mezu kopurura bideratzea baino. Infografia hau Sarrerako idazlea benetan kontatzen du istorioa ...\nBatez besteko blogeko argitalpenak 900 dolar kostatzen zaizkio konpainiari eta blogeko argitalpenen% 90etik gora ez dute emaitzarik ematen\nEz nago maiz argitaratzearen aurka ... askotan predikatzen dugu berritasuna, maiztasuna eta garrantzia blog korporatiboaz ari garela. Maiztasuna garrantzitsua da, itxaropenak ezartzen ari zaren publiko eta komunitatea eraikitzen ari zarelako. Momentua faktore izugarria da irakurleek, partekatzeak eta zure audientziarekin konfiantza eta autoritatea sortzeko.\nBaina ez du ezer esan nahi zure audientziarekin ari ez bazara.\nErabiltzen aritu gara Sarrerako idazlea azken hilabeteotan prozesu honetan laguntzeko. Eta hobetutako gaiak ikertzeak, zure audientziarekin lerrokatzeak eta gaian lehiakorra izan zaitezkeela ziurtatzearen eragina ezinbestekoa da.\nSarrerako idazlea partekatzearen jarraipena egiten du eta analytics idazten duzun eduki guztietan errendimendu metriko sendoa eskaintzeko. Ez hori bakarrik, zure irakurle orokorrarekin alderatuko du.\nHartu mezu hau adibidez! Gaiaren analisia egin nuen, garrantzitsua da nire ikusleentzat eta zein lehiatzeko gai naizen:\nGaia aztertzean, vs over versus versus edizio sinpleak eragin handia izan dezake. Beraz, izenburua eta post mezua aldatu nituen bat etortzeko.\nEmaitzak? Orokorrean, erabili zenetik Sarrerako idazlea,% 200 eta% 800 arteko igoera ikusi dugu gure edukian. Pentsa ezazu, gai egokien inguruko ikerketa txikienarekin, inbertsioaren etekin itzela lortuko dugu. Beste modu batera esanda, gure mezuak moteldu nahi baditugu (bezeroekin lanpetuta gaudenean gertatu ohi den moduan), oraindik ere irakurle eta konpromisoen hazkundea mantendu dezakegu.\nInbertsioaren errentagarritasuna izan daiteke gutxiago idaztean!\nTags: sarrerako idazleakalitatezko edukiakantitate edukiakantitatea vs kantitatea\nAug 17, 2015 9: 53 AM\nGoiko aipamenean honakoa duzu: "Batez besteko blogeko mezuek 900 dolar kostatzen diote enpresa bati ... baina blogeko mezuetako% 90ak baino gehiagok negozio emaitza garrantzitsuak ematen ditu". "Ez" bat falta zaizu?\n17ko abuztuak 2015, 1:12\nDoh! Eguneratua. Eskerrik asko Twila!


(Denok bat gara)\nEreserkia: Aberri maitea\neta hiri handiena Maputo\n- Presidentea Filipe Nyusi\n- Lehen ministroa Carlos Agostinho do Rosário\n- Guztira 112,620 km2 (34)\n- Zenbatespena (2005) 19.406.703 (53)\n- Dentsitatea 24,28 bizt./km2 (178)\nMozambikeko metikala (MZN)\nCommonwealth, CPLP, NBE, AB erakundeetako kide da\nMozambikeko klima tropikala da, hego-ekialdeko haize hezearen eragina duena, eta urria-martxoa bitartean euri-sasoia eta apirila-urria bitartean sasoi lehorra dituena. Tenperaturari dagokionez, lur behereetan 26-30 °C izaten urtarrilan eta 15-20 °C uztailan; lur garaietan, berriz, 22-25 °C urtarrilan eta 11-15 °C uztailan. Askoz euri gehiago egiten du iparraldean hegoaldean baino. Landarediari dagokionez, lur garaietan, ipar-mendebaldean batez ere, baso tropikala da nagusi; lur behereetan, berriz, sabana eta estepa tartekatzen dira; itsasaldean kokondoak eta mangladiak daude, Zambezi ibaiaren deltan batez ere.\nXX. mendearen hasieran, Portugalek Mozambikeko administrazioa konpainia pribatu handienen eskuetan utzi zuen; adibidez, Mozambique Company, Zambezi Company edo Niassa Company, denak Ingalaterrak sustatuak eta kontrolatuak hein handi batean. Konpainiek burdinbideak luzatu zituzten aldameneko herrialdeetara, eta Erresuma Batuko kolonietako zein Hegoafrikako meatzetarako langile merkeak (eta askotan bortxatuak) ere hornitzen zituzten. Oro har, metropoliko politikak Portugalgo etorkinen alde egiten zuenez, jatorrizko herritarren integrazioaren, azpiegitura ekonomikoaren edo populazioaren heziketaren gainean arreta txikia ezarri zen.\nGarapen bidean dagoen herrialdeak\nAzken aldaketa 2 abuztua 2020(e)an, 05:52(e)tan\nOrriaren azken aldaketa: 2 abuztua 2020, 05:52.


Lehengoz Euskal Herriko Bertso Eskolarteko txapela Arabara — Bertsozale Elkartea\nLehengoz Euskal Herriko Bertso Eskolarteko txapela Arabara\nEkainaren 10ean Saran jokatu zen Euskal Herriko Eskolarteko 34. Txapelketa eta Aroa Arrizubieta Barredok (Gasteiz, 2001) jantzi zuen txapela.\nAroa Arrizubietarekin batera, Aitor Ugarte Eriz aramaioarra izan zen arabarron ordezkaria Saran, eta haiekin batera Euskal Herri osoko beste 11 bertsolari aritu ziren kantuan: Oihana Arana Kardenal (Eskoriatza, 2001), Iruri Altzerreka Martinez (Garai, 2000), Xabat Illarregi Marzol (Leitza, 2001), Julene Etxeberri Pacheco (Sara, 2001), Oier Urreizti Lafitte (Bidarrai, 2000), Haritz Capot Thornary (Zalgize, 2001), Beñat Bilbao Landa (Gernika-Lumo, 1999), Joanes Illarregi Marzol (Leitza, 1999), Irati Alcantarilla Urdanpilleta (Urruña, 2001), Jokin Irastorza Zabalegi (Oiartzun, 1999) eta Elixabet Etxandi Goyenetche (Izpura, 2000).\nSaio puntuagarriaren ondotik Joana Itzainak eman zuen epaileen ebazpena eta ondorioz, lehengo aldiz etorri da Euskal Herriko txapela Arabara. Txapela, Euskal Herri osoa zeharkatuz, Amets Arzallus Antiak, Euskal Herriko egungo bertsolari txapeldunak jantzi zion.\nAroa Armentia ikastolan bertsozaletu zen, Lehen Hezkuntzako 5.mailan zegoelarik, Arabako Bertsozale Elkarteak bertan ikastorduetan eskaintzen duen ikasgaiari esker. Irakaskuntza arautuan Bertsozale Elkarteak duen proiektu horri esker, Euskal Herriko milaka haurrek bertsolaritza gertutik ezagutzeko aukera izaten dute.\nUxue Diaz de Cerio izan zuen irakasle Armentia Ikastolan eta bertako Bertxilika bertso eskolara egin zuen salto. Bertso eskolan, bertsoa eta bertsolaritza sakonago ezagutzeko aukera izan zuen eta 2013an Arabako eskolarteko topaketan hartu zuen parte.\n2016an plazaratu zen lehengoz Arabako Eskolarteko Txapelketan eta orduan bezala, aurten ere Arabako Eskolarteko Txapelketako txapeldun izan da.\nBertsozale Elkarteko Bertso Udalekuetan ere bertsoaz gozatzeko parada izan du azken urtetan Aroak, txapela jantzi eta bukaerako agurrean aipatu zuen bezala. Agurraren bideoa hemen (www.bertsoa.eus) ikusgai.\nzueri ere sentitu bainaiz\nezin zen izan bestela…\n2017-06-10 Saran Aroa Arrizubieta


IZARO BIZKAITARRAK “LIMONES EN INVIERNO” LAN BERRIA AURKEZTUKO DU EUSKALDUNAN MAIATZAREN 2AN | Euskalduna Jauregia\nIZARO BIZKAITARRAK “LIMONES EN INVIERNO” LAN BERRIA AURKEZTUKO DU EUSKALDUNAN MAIATZAREN 2AN\nEuskalduna Jauregia izango da datorren maiatzaren 2an, 20:30ean, Izaro abeslari bizkaitarrak, “Limones en invierno” hirugarren lana aurkezteko bere herrialdean emango duen lehenengo kontzertuaren agertokia. Kontzertuan hainbat belaunaldi elkartuko dituen eta kontzeptuei eta estiloei dagokienez irekita egongo den proposamena izango da.\nArtista gazteak kolorez, usainez, tenperaturaz eta kontraste zirraragarriz betetako diskoa aurkeztuko du urtarrilaren amaieran. Bere lanetan ingelesezko, euskarazko eta gaztelaniazko abestiekin ausartzen da Izaro, popa, folka, Mediterraneoaren itzala edo melodia urratu eta motela uztartuz. Mexiko hirian hasiko du bira berria, eta Euskal Herriko eta Latinoamerikako zenbait auditoriumetan arituko da ondoren.\n25 urte ditu eta aintzatespen garrantzitsuak jaso ditu. Bere ibilbideari dagokion saria jaso du Musika Bulegoaren eskutik, eta baita emakumearen defentsarekin duten konpromisoarengatik Bizkaiko Batzar Nagusiek emandakoa ere. Gainera, Euskadiko Orkestra Sinfonikoaren deia jaso du bere kantuak moldatzeko, eta Ben Sharrock edo Lara Izagirre zinemagileek bere musika erabili dute.\nSarrerak eskuratu daitezke jadanik www.euskalduna.eus helbidean eta ohiko beste kanal batzuetan, 22 eurotik aurrera (kudeaketa gastuak barne).


KOMUNIKAZIO EKINTZAREN OSAGARRIAK, TESTUINGURUA | rufino iraola garmendia\nKOMUNIKAZIO EKINTZAREN OSAGAIAK, TESTUINGURUA →\nKOMUNIKAZIO EKINTZAREN OSAGARRIAK, TESTUINGURUA\nEnuntziatzaile markatua: ezezaguna, nagusia/mendekoa, aditua/ez-aditua, maisua/ikaslea, teknikoa/arrunta.\nHartzaile markatua: ezezaguna, nagusia/mendekoa, aditua/ez-aditua, maisua/ikaslea, teknikoa/arrunta.\nGai markatua: landu beharekoa, dokumentatu beharrekoa, teknikoa.\nModua: ahoz eta idatziz.\nInteraktibotasunaren markak, aditzean: ezazu, zitzaidan, zaitez, zaitezte, ezazue, itzazue, itzazu, bagenie, bagenu, bagenio, baligu, darabildala, daramagunak, dezagun, ditzagun, egidak, genezake, genieke, iritzi nion, ari zitzaizkidan, neraman, nezala, ninduen, nintzaion, nintzatekeen, ginatekeen, ohar gaitezen, hautsi kateak/hauts ditzagun kateak, –tzera jo genuen, zizkidan, ekarridazu.\nDeiktiko pertsonalak: plural hurbila: –ok, izenorde pertsonalak, aditzaren lehen eta bigarren pertsonak, intentsiboak.\nDeiktiko espazialak, leku-adberbioak: hemen, han, hor, hementxe, hortxe, hantxe, urrun, hurbil,\nDeiktiko denborazkoak, denborazko adberbiaok: orain, iaz, hurrengoan, datorren urtean, momentuz, oraindik, duela hogei urte.\nErabilpen-esparrua: formala, lanekoa, ezezaguna, teknikoa.\nXedea: eragin, informatu, harremanak estutu, dibertitu.\nPlan orokorra: Konplexua, prestatzen lan handia duena.\nDiskurtso-tipoak: azaldu, preskribitu, kontatu.\nMarkatua: argudioa, deskribapena, instrukzioa, esplikazioa, narrazioa, elkarrizketa.\nArgudiozko testuaren egitura: tesi nagusia (edo egoera adierazi), iritzia man, agurdiatu, adibideak, konklusioa. Argudiozko testuaren funtzioa: konbentzitzea\nDeskribaketa-testuaren egitura: gaia, zatiak, propietateak, kokapena (eskuina, ezkerra, gora, behera, distantzia, egunak, eta hilabeteak); ezaugarriak: a) adjetibo asko, hauek ere deskribaketaren ezaugarriak dira: Urez beterik (egon), eltxoz josita (egon), adineko jendez osatua (egon), mendiz inguratuta egon…Deskribaketa-testuaren funtzioa: ezagutaraztea.\nInstruziozko testua, errezeta aurkezteko moduak: a) Jendaurrean eta platera prestatuz: indikatiboko geroaldia, orain gehituko diogu…b) Jendaurrean (egin gabe) aurkeztu bakarrik: inpertsonalean edo behar sartuta, gero gehitzen zaio edo gehitu behar zaio…, c) Epe motxera errezeta hori egiteko asmorik ez dagoenean, geroaldi hipotetikoa, ondoren saltsa berdea gehituko genioke…d) Errezeta idazteko: agintera laguntzailerik gabe, tipula doratu, arrautzak egosi. Instruzioko testuaren funtzioa: eragitea\nOharra: aholku eta oharrekin antzeratsu jokatzen da.\nTestu esplikatiboaren egitura: a)sarrera (gaia kokatu), garatu, adituen iritziak sartu, irntenbideak proposatu.. Testu esplikatiboaren beste eskema bat: sintomak, kausak, ondorioak, sendabidea.Testu esplikatiboaren funtzioa: ulertaraztea, nabardurak azaltzea.\nTestu narratiboa (ipuinaren eskemarik ohikoena): hasierako egoera, egoera hori aldarazten duten ekintzak, egoera berria, amaiera. Testu narratiboaren funtzioa: arreta ipinaraztea. Ipuina ez ezik beste edozer konta daiteke modu narratiboan.\nBerbaldia antolatzeko: ze…, bueno!, zera…, begira, kontua da, bale, ba…, e!, benga, bale!\nAdibideak jartzeko: adibidez, esate baterako, konparazio baterako, esaterako.\nOndorioa adierazteko: beraz, ondorioz, hortaz, denok dakigunez, izan ere, …z gero, bada…, horregatik, hori dela eta, hori dela bide, hori dela kausa, horrela…\nBirformulatzeko: hau da, hots, alegia, esan nahi baita, esan gabe doa.\nAdbertsatiboak: hala ere, dena dela, dena den, ordea, haatik, hala eta guztiz ere, aitzitik, alabaina, ala, edo, berriz, ostera, bestela, baina, aldiz, baizik, baino, barik, gora-behera,…\nZerbait eransteko: bestalde, eta, ez ezik, era berean, horrekin batera, are ghiago, horrez gain, horrez aparte, besteak beste, –tzeaz gain, baita…ere, ere bai, ere…ez, ez bakarrik.\nBanatzeko: batetik, bestetik, bai…bai, ez…ez. zein, nahiz, nola…hala,\nOrdena markatzekoak: lehenik, bigarren, hurrena, lehenik eta behin, gero, amaitzeko, azkenik, hasteko, ondoren, bezain laster, bezain pronto, bezain azkar, –tzerakoan, –tzean, jarraian, segidan…\nZerbait azpimarratzeko: gutxienez, behintzat, bederen, batez ere, batik bat,…\nDenborazkoak: –(e)nean, ondoren, baino lehen, aurretik, –t(z)ean, arte, bezain laster, bitartean, –(e)n bitartean, –(e)n bakoitzean, –(e)n guztiean, –(e)n gehienetan, harik eta… arte, –t(z)erako, gerotzik, harrez geroztik, –(e)netik\nModuzkoak: –(e)n moduan, …ahala, –(e)n bezala, –(e)n legez, –(e)z, –ta/–(r)ik, –t(z)eaz batera, –t(z)earekin batera,\nGerundialak (moduzkoak): irekita zuela, ez genekiela, nindoala, testigu zutela, zeukala, zekarrela, ezarrita/ezarriz.\nKonparatiboak: baino…ago, baino gutxiago / gehiago, bezala / bezalako, bezain, beste.\nHelburuzkoak: –t(z)era, –t(z)eko, subjuntibera,\nKausalak: –(e)lako, …eta, bait–…, zeren eta,\nBaldintazkoak: (baldin) ba–, –(e)z gero, ezean, –ela\nKontzesiboak: nahiz eta, arren, ba…ere, –ta…ere.\nOrtografia: puntuazio-markak, maileguen idazkera, hitz elkartuak, siglak, laburdurak…\nTripako minik, Bakardadearen zama, Etxe barruko ekaitzaren bertso hauek, Heriotzaren zain jartzeko garaia; Adinaren kargaz…, Zarata ikusi, Usainik ere hartu gabe, Bizitza zukutzeko gogorik gabe.\n–ren sareetan erori, Noiz iritsiko,\nAri bailitzan, Esan bezala, Balitz bezala/bailuen, Balitzaio bezala,\nAtentzio eman/kargu hartu.\nAtzoko egunez, Janari kontuan, Puri-purian egon, Bat etorri, Bere kasa, Behea jo, Ipurdiz etorri., Leporaino sartu, Miseria gorrian, Zaharregi baino lehen…, Ailegatutako leku guztietan, Atzekoz aurrera, –ren aldean, Sariak sari, Begiratzen diogun aldetik begiratzen diogula, Esan gabe doa, Garen-garenean, Lehenaz gainera, Hor nonbait, Badago zer egina, Kontu kontari, Hiru ordu pasatxo, Ez du berriketako tirakaizoa behar, Hika-mika, Nondik nora jo, Agi danean, Galtzak bete lan, Bedeinka gaitzala, Triskantza da lege, Halako bi, –ren pare izan, Sikiera…\nBenetan gogorrak! Ez zen giro han, Ikusi egin behar zen…!, Hamaika hotz, Hamaika joan-etorri, Zeurea (eginez gero), Hor konpon!, Ezta pentsatu ere!, –tzea asko zenuen!, Behingoz.\n–n, Aurreraxeagoko lanik ez dut eta!\nErreferentziak, anafora: hori, horrela, hango, bere, haren, X bera, Xek berak, huraxe, horixe, berauek, beroriek,\nErrefeentzia, katafora: hau, zera, honakoa, hauxe,..\nOrdezkapen lexikala (sinonimoak, antonimoak, hiperonimoak, hiponimoak, erlatiboa —erreferenteduna, erreferente gabea, deklinatua –tako—)\n—Plural hurbila, X eta biok,\nnor, nork, norekin, norengan, norengandik…\nzer, zertaz, zeri buruz, zeren gainean, zer ordutan, zergatik, zer ordutatik zer ordutara…\nnoizko, noiztikk, noiz arte…\nzein, zeinek, zeini..\nzenbat, zebatek, zenbat ordutan…\nzeren aldeko, zeren kontrako, zeri buruzko, zein egunetako…\nnorentzako, norenganako, zenbateko, norengatik, zerengatik…\nnorainoko, norekiko, norako, norenganainoko, norengandiko…\nneu, zeu, geu…\nedozein, norbait, zebait, inor, edonor, edozer, norbera, nor edonor, zer edo zer, baten bat, bakarren bat, bakoitza, beste…\n–naka, –na, –ko\n—Bihurkariak eta elkarkariak:\nElkar, elarren ondoan, elkarri, elkarrekin…\nBere burua, berekin, beretzat….\nLexikoa (atzizkiak): –tzaile, –le, –gile, –tar, –ari, –garri, –tegi, –dun, –gailu, –ti, –ki, –ka, –keria, –tasun, –tsu, –kada, –te, –kor, –keta, –kuntza, –gaitz, –ezin, –erraz, –koi, –kizun, –oro, –gintza, –dura, –bide, –gune, –gura, –zain, –kide…\nPosposozioak: aurre, atze, inguru, barru, gain, azpi, ondo, arte, alde aurka, kontra, esker, bidez, mende, arabera, esku, beharrean, ordez, partez, tokian, albo, aldamen, antz, gibel, gaindi, kasa, gisa, bizkar, oste, goi, landa, kanpo, at, truk…\nAditz-izenak: –tzea, –tzen, –tzeko, –tzera, –tzeak, –tzera behartu, –tzeko prest…\nBigarren planokoak, azalpenean (esplikatiboa, argudiozkoa, deskribapena): Orainaldi puntuala: a) NOR aditz trinkoak (egon, joan, izan, ibili, etorri), b) NOR-NORK aditz trinkoak (eduki, ukan, eraman, ekarri, jakin, esan, iruditu), c) orainaldi burutu gabea (etortzen da, etorri ohi da, egiten du, egin ohi du, etortzen zaio, etorri ohi zaio, ematen dio, eman ohi dio)\nBigarren planokoak, kontaketan (narratiboa):Lehenaldi puntuala: a) NOR aditz trinkoak(egon, joan, izan, ibili, etorri), b) NOR-NORK aditz trinkoak (eduki, ukan, eraman, ekarri, jakin, esan, iruditu), c) lehenaldi burutu gabea: (etortzen zen, etorri ohi zen, joaten zitzaion, joan ohi zitzaion, jaten zuen, jan ohi zuen, ematen zion, eman ohi zion)\nLehen planokoak, azalpenean (esplikatiboa, argudiozkoa, deskribapena): Orainaldi burutua: (etorri da, etorri zaio, jan du, eman dio).\nLehen planokoak, kontaketan (narratiboa): Lehenaldi burutua (ibili zen, joan zitzaion, jan zuen, eman zion).\nLehen planokoak, eragipenean (instruzioazkoa): Agintera (NOR, NOR-NORK, NOR-NORI-NORK), infinitiboa, behar + indikatiboko orainaldia.\nOharra: lehenengo pertsonak ere bai (nadin, dezagun…)\nAtributua + aditza: ardo bihurtu, lehendakari izendatu, apaiz sartu, maisu hasi, artzain ibili…\nBeste aditz forma batzuk: abiatua zen, izana da, ibilia da.\nSintetiko bereziak: dihardut, datza, dario, dirau, darabil.\nKonpletiboak: –ela, –enik, –tzeko, –tzea, –tzeak\nZehar galdera: –en, nora joanik, zertan joanik, joan beharrik, non aukeraturik…\nAditz deklaratiboa + konpletiboaren ordena:\nEz dago zalantzarik gutxiago kobratzen dutela.\nGainera, aitortu behar da emakumezkoek ez dutela beren gain hartu nahi errespontsabilitaterik\nDiskriminazio neurriak oraindik ere beharrezkoak ditugu, nahiz eta aitortu beharra daukadan ni beti neurri horien kontra egon naizela.\nZenbait traba gainditzeko, uste dut ezinbestekoa dela neurri horietara jotzea.\nGaueko 9:00ak arte geratzen den exekutiboak, eguerdiko 2:00etatik 5:00ak bitartekoa bazkaltzeko hartzen duela kontuan izanik, ez du egiten goizeko 8:00etan sartu eta arratsaldeko 6:00etan ateratzen denak baino lan gehiago.\nTradizioa eta berrikuntza uztartzen trebeak direla erakutsi eta euren lana dotore egiten dutela argi utzi dute.\nUrliak dioenez/ esaten duen bezala\nUrliaren arabera/ Urliaren esanetan\nIragan geroa (etorriko zen)\nAhalezko orainaldia (KE): NOR, NOR-NORK, NOR-NORI-NORK (etor daiteke, jan dezakegu, eman diezaioke…)\nAhalezko hipotetikoa (KE): NOR (ninteke, gintezke, liteke), NOR-NORK (nezake, zenezake, lezake, genitzake, litzake…)\nFuturo hipotetikoa (KE): NOR (legoke…), NOR-NORK (neukake, lekarke…), NOR-NORI-NORK (etorriko litzateke, jango genuke, )\nUste izan, pentsatu, jakin, iruditu, iritzi (deritzot)\nForma inpertsonalak: dirudi, badirudi, dirudienez\nBaldintza: NOR (balego, balebil, baletor), NOR-NORK (baneki, baneuka, balekar..) NOR-NORI-NORK\nBaldintza eta ondorioa, lehenaldia: NOR, NOR-NORK, NOR-NORI-NORK..\nAditz lokuzioak: maite izan, nahi izan, behar izan, balio izan, ahal izan, ezin izan\nAdberbioak-eta: agian, antza denez, beharbada, noski, ziur, seguru, seguru aski, jakina, nonbait, argi dago, ezbairik gabe, dudarik gabe, badezpadaere, gaizki, txarto, ondo, poliki, ederki…\nGraduatzaileak: oso, zeharo, asko, biziki, dexente, samar, …–ago, –egi, pittin bat, izugarri, –kote, –tzar, zenbat eta… orduan eta, gero eta, (lasai) antzean, nahiko, biziki, arrunt,…\nAditzak: gustatu, poztu, estimatu, damutu, lotsatu, atsegin izan, gogoko izan, maite izan, merezi izan, damu izan, beldur izan, lotsa izan…\nAdberbiok: zorionez, zoritxarrez, tamalez….\nAdjektiboak: punta-puntakoa, ederra, polita, txarra, itsusia, handia, lodia, eskasa, ikaragarria,\nSuperlatiboa: gorri-gorria, orduak eta orduak, lan eta lan..,\nEsapideak: harridura perpausak\nNire ustez. baliteke, litekeena da, badirudi, ez nator bat,\nEsta entrada fue publicada en 1 Liguistiko-testuala y etiquetada Twitter. Guarda el enlace permanente.


Ekainberri eta Lili Jauregiaren bisitari kopurua %10 handitu da 2017an | El Diario Vasco\nCosta UrolaEkainberri eta Lili Jauregiaren bisitari kopurua %10 handitu da 2017an\nEkainberri eta Lili Jauregiaren bisitari kopurua %10 handitu da 2017an\nEkainberrin bisitari kopurua gorantz doa. / ARRIZABALAGA\nGuztira, 34.103 erabiltzaile izan dituzte\nK. ARRIZABALAGA ZESTOA. Lunes, 15 enero 2018, 13:42\nZestoako Sastarrain bailara ikusgarrian kokatzen diren Ekainberrik eta Lili Jauregiak iazko urtean zehar bisitari kopuruan %9,88ko hazkundea izan dute, aurreko urtearekin konparatuz. Ekainberriko bisitari kopurua hirugarren urtez jarraian hazi da, eta 2016ko urtean ere %11ko hazkundea izan zen.\nEkainberriko eskaintzan barneratua dagoen Lili Jauregian martxotik abendura egiten diren bisita antzeztuak, eta kasu honetan bisitari kopurua iazkoaren oso antzekoa izan da, %2,82ko jaitsiera izan duelarik soilik.\n2008an Ekainberri (www.ekainberri.com) ireki zenetik, eta 2013an Lili Jauregia (www.lilijauregia.com), guztira 293.779 izan dira kobazuloaren erreplika nahiz jauregia ezagutzeko sarrera erosi duten erabiltzaileak. Ekainberrik 277.706 bisitari hartu ditu eta Lili Jauregiak 16.073 bisitari.\nBisitarien tipologiari dagokionez, eta esanguratsuenak aipatzeagatik, esan eskaintza didaktikoko publikoak 2017ko bisitari guztien %40a suposatzen duela, helduek guztiaren %28a, jubilatuek %10a, gazteek %17a eta 6 urtez azpiko haurrek %5a.\nUdalak garbitzaile lan postu bat betetzeko lehiaketa jarri du martxan. Udalak dituen eraikinak eta instalazio publikoak garbitzeko lan postua izango da hau, eta jada izena eman daiteke, hilaren 31 arte, udaletxean. Oposizio bidez egingo da aukeraketa, eta arketa teorikoak eta praktikoak egingo dira.\nGaur hiru futbol partida lehiatuko dira Iraetako zelaian, hauen artean talde nagusiak jokatuko duen derbia, 16:00etan, Zumaiakoren aurka. Infantil mutilak aldiz goizeko 10:30ean jokatuko dute Zarautz- A taldearen aurka, eta kadete mutilak 12:00etan, Anaitasunaren aurka. Bestalde, jakin, Zestoako Futbol Klubak jarri zuen otar ikusgarriaren zenbaki saritua 5.685 izan dela, eta ordezkoa 8.442.\nDatorren asteartean, urtarrilak 16, odol ateratzeak egingo dira Zestoako anbulatorioan, 18:00etatik 20:30era. Txandak 17:00etan hasiko dira banatzen.\n«El saneamiento de la playa de Santiago y el de Artadi son dos inversiones importantes para 2018» Keta Babyautoko bi taldeek gaur jokatzen dute, batek igoera eta besteak kopa


Indiaka - Wikipedia, entziklopedia askea.\nIndiaka Hego Amerikan jolasten den talde kirol bat da, eta bertan erabiltzen den elementu nagusiaren izena ere bada. Jokoak harremana du boleibolarekin eta badmintonarekin, sare batek mozten duen zelaiak jokatzen delako.\nIndiaka pilota bat\nElementu nagusia pilota indiaka da, edo sinpleki indiaka, eskuarekin jo behar dena.\nGaur egun Alemania bezalako herrietan asko jokatzen da, kirol bat delarik herrialde honetan hiru federazio ezberdinekin. Berlinen 2000ko maiatzaren 26an sortu zen jokoa arautzeko nazioarteko lehen elkartea.\nIndiaka 16 x 6,1 metro neurtzen dituen zelai batean jokatzen da, bi zatitan banatuta dagoena. Alde bakoitzean taldeetako bat jartzen da. Sarearen altuera aldatzen da adina eta sexuaren arabera, baina 2tik 2,35 metroko altuerara jarri behar da. Talde bakoitzak 2 kide izango ditu jolasten eta gehienez beste hainbeste aldatzeko prest.\nPilota jokoan jartzen denean atzean eta eskubian dagoen jokalariak pilota jotzen du sarearen bestaldera pasa dadin. Talde bakoitzak gehienez hiru aldiz jo dezake jarraian, eskua edo besoa edo zipoarekin bakarrik erabili ahal delarik. Indiakak ezin du lurra ikutu, eta hori gertatzen bada aurkako taldeak puntu bat eta sakea lortuko du. Puntu bakoitzean taldekideen errotazioa gertatzen da.\n15 puntura jokatzen da atal bakoitzean, eta bi puntuko desberdintasuna eduki behar da. Hiru edo bost ataletik hoberenak irabaziko du jokoa.\nMultimedia: Indiaca (peteca)\nAzken aldaketa 29 uztaila 2021(e)an, 09:20(e)tan\nOrriaren azken aldaketa: 29 uztaila 2021, 09:20.


Hasiera>>Berriak Gosari solidarioa Irungo udaletxeko arkupean erakundeek trantsitoan dauden pertsonak alde batera utzi dituztela salatzeko\nGosari solidarioa Irungo udaletxeko arkupean erakundeek trantsitoan dauden pertsonak alde batera utzi dituztela salatzeko\nArgitaratua 2018(e)ko Uztailaren 27, 14:52\nIturria: SOS Racismo Bidasoa\nIkusi eta entzun gaitzatela. Ez gara ikusezinak\nGaur goizean egin du SOS Arrazakeriak gosari solidarioa Irungo udaletxeko arkupeetan erakundeeek trantsitoan dauden pertsonak alde batera utzi dituzte la salatzeko.\nEkintza egitea erabaki dute, ostegun gauean 20 pertsona aurkitu dituztelako Irungo Renfeko geltokian, artatu gabe eta aste osoz kalean lo egiten. Dei ugari egin ondotik lortu dira Donostian bost lagunentzako harrera tokiak. Beste guziek kalean diraute eta ezin da jakin zenbat egon diren edo pasako duten egoera berbera.\nGaur goizeko ekintzaren ostean, Udaleko Gizarte Zerbitzuetatik eta gaur, salbuespena eginez, pertsona hauei garbitu eta jatekoa eman diete. Bihar, lagun hauek eta egoera berean datorren edonork ez du arretarik jasoko, udaleko oinarrizko zerbitzuak ezingo dituzte erabili, identifikatzen dituen argazkidun dokumentua izan ezean.\nEgoera hau salatzen lagundu diguten guztiei eskerrak eman nahi dizkiegu, baita bere sostengua erakustera bertaratu diren Irungo Podemos eta EH Bilduko zinegotziei ere.\nBihar bilera egingo da SOSarrazakeriaren egoitzan Irunen (Kale Nagusia 14, behealdea) 10:30etan egoerari segida nola eman erabakitzeko. Elkarte eta norbanako guztiei irekia da bilera.\nUdalaren gelditasuna. Duela aste bete Irungo gizarte erakundeek bilera egin zuten Udaleko Gizarte Gaietako arduradunekin, egoera honen aurrean udalerriko baliabideak martxan jartzeko, egon badaudelako: erromesen atepetxea hutsik geratu da, Martindozenean gaztelekua, hotzaldirako aterpea, jangela soziala eta Topalekua (dutxak daude)...baina erakundeek bizkarra eman diote.\nGogoratu gaitera, Gurutze Gorriak Donostiako Zorroaga auzoan daukan egoitzan Andaluziako Gurutze Gorritik datozen pertsonak bakarrik artatuko dituztela, beste kolektibo handi bat atenditu gabe geldituz.\nAnaitze Agirre Larreta 655 71 72 92


Libre izateko baldintzak | Politika | Berria\n'Herriko tabernen auzia'. Erreakzioak. BAIETZ LIBRE!\nKarmelo Landa - Unibertsitateko irakaslea, 35/02 sententziak zigortua\nHeldu da 35/02 sumarioko sententzia, eta susmatzen genuena gertatu da: auzipetu gehienoi kartzela zigorra ezarri digute, eta ia herriko taberna guztiak jabeei, herritarrei, kendu. Aztertu berri dugu, taldean, abokatu adituen laguntzaz, ia 500 orrialde luzeko epaia, eta oinarrian gordetzen duena erabaki politiko edo are poliziala da. Duela hamalau urte polizia eta guardia zibil espainiarrek abiaturiko jazarpena, haien txosten nahasi eta guztiz gidatuetan zekarren eduki berbera aurki daiteke oraingo sententzia honen orrialdeetan, hitzez hitz, gehi azken hamarkadatan polizia talde bertsuek itsatsi dituzten berri guztiak. Denbora bitarte luze horretan polizia horien jazarpena pairatzea tokatu zaigunoi dena egiten zaigu ezagun. Epaiketa egunetan polizia haiek peritu bihurtuta entzun behar izan genuenean, dena zen errepikatua. Orain, sententzia deitu duten honetan berriro irakurri behar dugunean, dena astun.\nHorrek dakarren ondorioa, hauxe: Polizia eta Guardia Zibila baldin badira jazarpenaren subjektuak, gero instrukzioaren egile faktikoak, beranduago epaiketan adituak eta, azkenik, sententziaren benetako idazleak, zertarako Audiencia Nacional deitzen duten epaitegi berezi horretako epaile, fiskal, idazkari eta gainontzekoen parafernalia guztia?\nErantzuna: jazarpen polizial hutsa dena zuritzen saiatu eta justiziaren arropaz janzteko. Alfer-alferrik kasu honetan, behintzat. Ezaguna denez, edozein sententziak duen egitura, oinarrian, bikoitza da; lehen atalean, auzipetu zehatzen aurkako gertaera frogatuak azaldu behar dira, eta bigarren atalean, ondorioetan, gertaera edo egintza horiek zigor kodearen arabera tipifikatu behar dira eta aurretiaz markaturiko zigor tipo zehatza ezarri auzipetu bakoitzari. Bada, kasu honetan, gertaera edo egintza frogatutzat aurkezten diren guzti-guztiak aktibitate politiko legal eta legitimoak baino ez dira. Baina bigarren atalean ezartzen zaien zigor tipoa zigor kodean 'terrorismo' tipifikazioan dakarrena da. Horrela, adibidez, prentsaurreko bat eskaintzea eta han politikaz aritzea, «talde terroristan integratua» egoteagatik zigortzeko motibo bihurtzen dute sententzia honetan. Horren larri, horren zentzugabe.\nArgi ikus daiteke, beraz, 35/02 sumarioko sententzia honek oinarrizko eskubide politiko eta zibilen praktika zigortzen duela kartzelaren bitartez eta herriko tabernak desjabetuz. Hain da argia ezen, hiruko epaimahaiko epaile batek boto partikularra ere idatzi duen, lotsak eraginda seguruenik, epaitu guzti-guztiak errugabeak garela azalduz. Baina ez du boto horrek balio, erabakiak balio du. Eta hemen dator galdera nagusia, kasu honetan zein beste askotan benetako gakoa dena: zergatik jokatzen du era horretan Audiencia Nacional horrek, edo haren gainetik daudekeen poliziaburu eta gobernuburuek ? Zergatik, orain eta hemen, epaitu eta zigortu nahi dute aktibitate zibil eta politiko libre eta demokratikoa? Zergatik tematu dira duela hamalau urteko arma, tresna eta jukutria bertsuekin 2014 honetan? Erantzuna: politika demokratikoaren beldur dira. Euskal Herrira etorkizun libre eta demokratikoa ekarriko dugunon proposamenak eta argudioak errefusatzeko modurik ez dutelako, erabakitzeko eskubidea dugula eta erabili egingo dugula agertzen dugunean, hori nola ukatu ez dakitelako. Arrazoi politikorik gabe, arrazoi juridikorik gabe, era horretako sententziak, kartzela zigorrak eta polizien jazarpena beste indarrik ez dutelako.\nGeurea da arrazoia eta geurea izango da aukera. Libre izateko baldintzarik ez digute eskaini nahi, bistan denez. Geuk eskuratu behar ditugu libre izateko baldintzak Euskal Herri osoan, Estatu eredu propioa prestatuz, adostasunean eta zehaztasunean. Hori izango da, era honetako sententzien aurrean, gure benetako errekurtsoa.


Subjektibotasun - Wikipedia, entziklopedia askea.\nEzagutza tradizional edo aurrekritikoaren teorian (Immanuel Kant baino lehenagokoa), subjektibotasuna, funtsean, subjektuaren ikuspuntuan oinarritutako pertzepzioen, argudioen eta hizkuntzaren propietatea da, eta, beraz, subjektuaren interes eta desio partikularren eragina, ikuspuntu ezberdinetatik ikus daitezkeen gauzetan pentsatzeari utzi gabe.\nBere kontrapuntua objektibotasuna da, subjektuen arteko ikuspuntu batean oinarritzen dituena, aurrez epaitu gabea eta subjektu ezberdinek egiazta dezaketena. Subjektibotasuna modu koherentean erabili ahal izateko, beharrezkoa da modu kritikoan arrazoitzea. \nElkarrizketa edo idatzi batean, gaia edozein izanda ere, subjektibotasuna agerikoa da, adierazten dena iritzi bat bada, zerbaiti edo norbaiti buruz hitz egiten bada edo idazten duenaren iritzi eta nahietan oinarritua badago. Artea balioestea adibidez, obra jakin bat ikusten edo entzuten duen pertsonaren subjektibotasunari lotuta dago, dela musika, pintura, eskultura edo beste edozein adierazpen artistiko. \nFilosofiaren arabera, subjektibotasuna esperientziari buruz egiten den interpretazio bati lotuta dago, eta, beraz, bizipena kuestionatzen duen pertsonarentzat bakarrik da eskuragarria. Modu honetara, subjektuak bere iritzi propioak garatzen ditu, bere pertzepzio partikularraren arabera eta bizitakoaren arabera. Beroa ala hotza egiten duen esaterako, zerbait subjektiboa da. 23 gradu pertsona batentzat giro ederra eta beroa izan daiteke eta beste batentzat guztiz kontrakoa. \n1 Subjektibotasuna kazetaritzan\n1.1 Gaur egungo egoera kazetaritzan\n2 Subjektibotasun soziala\nSubjektibotasuna kazetaritzan[aldatu | aldatu iturburu kodea]\nErabateko asepsia ez da existitzen kazetaritzan. Informazio bat bera ere ez da geratzen kazetariaren inpregnazio ideologikoetatik edo kulturaletatik erabat libre. Baina asepsia ideal baten eta idazten duenaren subjektibotasunak erabat moldatutako interpretazio baten artean kazetariek neurri ezberdinetan egin dezaketen tarte luze bat dago.  A.M. Rosenthalek ondorengoa adierazi zuen New York Times egunkariko kazetarientzat:\n"Erreportari eta editore guztien eginbeharra ahalik eta objektibotasun handiena lortzeko borroka egitea da" \nGaur egungo egoera kazetaritzan[aldatu | aldatu iturburu kodea]\nGaur egun kazetaritza idatziak botere narratibo izugarria du, horretarako kazetariak objektiboa izan behar duela dioen estigma zaharra hautsi bada ere. Orain, subjektibotasunak aukera ematen dio kazetariari gertakariak interpretatzeko eta horien aurpegi gizatiarragoa erakusteko, irakurlea interesatuz, ukituz eta liluratuz. Kazetaritzak, teorian behintzat objektiboa omen denak, datu eta zifra mordoilo baten erdian lurperatu ohi du istorio baten benetako ardatz narratiboa.\nKazetarien objektibotasuna zalantzan jartzen hasten da goizean goiz kazetariak editore eta nagusiekin erredakzio-aretoetan biltzen diren unetik. Egunero-egunero gertakari asko jazotzen dira, eta horietako zeinek egunkarietako orrietan agertzea merezi duten edo ez erabakitzen dute, hau da, zein gertakari bihurtzen diren albiste eta zein ez. \nSubjektibotasun soziala[aldatu | aldatu iturburu kodea]\nSubjektibotasun soziala talde, komunitate edo gizarte batek errealitateari buruz duen interpretazioari dagokio. Subjektibotasuna faktore eta esperientzia indibidualen mende dago, baina, gizartean bizitzean, norbanako bakoitza bere inguruan eraikitzen den irudikapen sozialaz baliatzen da. Aldagai kultural, politiko eta ekonomikoen eragina izango du subjektibotasun sozialak, eta faktore horiek berak eragingo ditu. Adibidez, kulturari dagokionez, gizarte-ondare gisa, herri edo gizarte batena den errealitate mota baten interpretazioan, balorazioan eta pertzepzioan oinarritzen da. Zentzu honetan, subjektibotasuna kultura bakoitzaren oinarrian dago, kultura-aniztasuna sortuz. \nOrriaren azken aldaketa: 8 urria 2020, 13:42.


Nutrizioaren inguruko multimedia jokoak | UNICEF\nNutrizioaren inguruko multimedia jokoak\nIkasturteko bigarren hiru hilekoari ongietorria emateko, nutrizioaren eta osasunaren inguruko multimedia joko batzuk proposatu nahi dizkizuegu, Lehen eta Bigarren Hezkuntzako ikasleei zuzendurik daudenak hain zuzen ere. Joko hauek, erronka desberdinak planteatzen dituzte, hala nola elikagaien piramidea osatzea, estralurtarrei Lurra aztertzeko lanean laguntzea edo telebista programa bat aurkeztea. Joko hauek guztiak, ikasturte honetarako prestaturiko “Guztiok jan, guztiok ondo jan” karpetan aurkitzen dira.\nCD54 eta Ene89, espazioko nabigatzaile titulua lortu duten bi estralurtar dira eta Lurra aztertzeko eginkizuna duen tripulazioaren buru gisa lehen misioa betetzen ari dira. Ikastun gisa beste misio batzutan egon diren arren, oraindik despistatu xamar dabiltza eta helburua lortzeko zenbait zailtasun dituzte. Jokoan zehar, estralurtarrek beraien misioak dituen 10 etapak bete ditzatela lortu behar da, espazio-ontzi nagusiak eskatzen dizkien nutrizioaren inguruko datuak bilatzeko planetan barrena bidaiatuz. Paul olagarro esploratzaileak, datu geografikoen inguruko arrastoak emanez laguntzen die, baina sarritan arrasto horiek ez dira oso argiak… Joko hau Lehen eta Bigarren Hezkuntzarako diseinatua egonik, gaur egun munduan nutrizio arloan aurre egin behar zaien zenbait erronka ezagutzea ahalbidetzen du. Gainditzen den etapa bakoitzean eskaintzen den informazioa arretaz irakurri behar da, jokoa bukatzean flota galaktikoan sartzeko beharrezkoak diren galoiak irabazi ahal izateko test bat baitago. Joko hau geografia fisikoa eta hiritarren ingurukoari buruzko ezagutzak sakontzeko erabili daiteke. Jokoa Google Earth programan integratua dago, hori ikustea ahalbidetzen duen APIa deskargatzea beharrezkoa delarik.\nJoko honetan, nutrizioaren inguruko telebista programa bateko aurkezle izateko hautagai izango gara. Programako ekoizleak oso zorrotzak dira eta gai horren inguruan ezagutza egokiak dituen norbait nahi dute eta ondorioz, hautagai guztiek nutrizioaren zein elikadura ohiturei buruzko test bat egin beharko dute. Quiz honek bertsio bi ditu: Lehen Hezkuntzako ikasleei zuzendurikoak 7 galdera ditu eta Bigarren Hezkuntzako ikasleei zuzendurikoak berriz 15 galdera ditu.\nGaldera bakoitzak, munduan dauden nutrizioaren inguruko arazoei buruz gehiago jakitea ahalbidetzen duen azalpen bat barneratzen du.\nJokoaren 7 galderako bertsiora joan\nJokoaren 15 galderako bertsiora joan\nElikadura orekatua eta ariketa fisikoa, bizitza osasuntsurako funtsezkoak dira. Piramide honek, Lehen eta Bigarren Hezkuntzako ikasleei ondo elikatzen dakiten frogatzeko aukera ematen die. Joko honetan, elikagai motak jan behar diren maiztasunaren arabera sailkatu behar dira. Ariketa fisikoa astean zehar ere banatu behar da. Joko hau Osasun eta Kontsumo arloko Ministerioak sortu du, nutrizio arloan ohitura osasungarriak eta jarduera fisikoa garatzeko helburua duen Naos estrategiaren barnean.


Oiartzungo Euskal Herrian Euskaraz-ek hainbat ekimen egin ditu azkenaldian, herritarren artean euskaldunok bizi dugun hizkuntza eskubideen zapalkuntzaren inguruko eta euskararen etorkizunarekiko kontzientzia sortzeko. Horietan azkena Osakidetza euskalduntzea exijitzeko ekimena izan da.\nMuruetagoiena eta Lartzabal osasun zentroetan egin zituzten ekimenak urtarrila bukatzear zela. Zentro bakoitzaren paretetan “euskaldunen ate” bat margotu zuten, “zentroko atea erdaldunentzat bakarrik dela” irudikatuz; “izan ere euskaldunok horma sendo bat aurkitzen dugu Osakidetzako zentroetan euskaraz aritzean”. Ekimenaren bidez hainbat aldarrikapen helarazi zituzten: Euskaldunon hizkuntza eskubideak berma daitezen beharrezkoak diren neurriak hartzea, aurrerantzean kontratatu beharreko langile guztiak euskaldunak izatea, egun lanean ari direnak euskalduntzea, osasun zerbitzua euskaraz izateko eta euskara administrazio horren lan hizkuntza bilakatzeko normalizazio plan eraginkorra abian jartzea, eta azkenik, neurri horien bidez euskararen benetako ofizialtasuna ahalbidetzea. Horrekin batera, deia egin zieten herritarrei Hizkuntz Eskubideen Behatokiaren eta euskararen telefonoaren bidez (902 194 332) bidez Osakidetzari gutxieneko horiek exijitu diezaieten.\nOlentzero, ¿Eus qué era?\nAltabada, ez da izan azkenaldian Oiartzungo EHEk egindako ekimen bakarra, izan ere, euskararen biziraupenaz eta hizkuntza eskubideen zapalkuntzaz herritarrak ohartarazteko bestelako ekimenak egin baitzituzten eguberrien testuinguruan.\nBatetik, Oiartzungo Alcampo merkatalgunean Olentzeroz mozorrotutako euskaltzaleak sartu eta iaz hasitako kanpainari segida emanez egin zuten ekimena, euskaldunok, Olentzero bera tartean, ezin ditugula bertan erosketak euskaraz egin salatzeko. Ikatza erman zieten olentzeroek Alcampori, aspaldian helarazitako eskariei eta hizkuntza eskubideen errespetuari muzin egin izanagatik. Bigarren mailako “erosle” izan beharra ere...\nBigarren mailako herritar, eta mugitzen ez bagara, herritar euskaldun ere ez, akaso. Euskararen etorkizunaren eta biziraupenaren inguruan kontzientziazio kanpaina burutu zuen Oiartzungo EHEk, “¿Eus qué era?” lelopean. Alaia Martin bertsolari oiartzuarrari ipuin bat idazteko enkargatu zioten bertako ekintzaile euskaltzaleek, eta bai txukun egin ere honek (argazki galeria azpian duzue irakurgaia). Etxez etxe banatu zituzten Martinen ipuina eta “etorkizuneko entziklopedia” baten kopiak. Euskararen biziraupena ez dago ziurtatuta, askok hala esan eta uste badute ere. UNESCOk berak ere iaz ohartarazi zuen euskararen zaurgarritasunaz, eta Oiartzungo EHEk urratsa eman zuen egoera latz horren jendarteratzerako.\n"¿EUS qué era?"\nGarai batean *hitz egitea buruan ehundutako ideia bat hitzetara transkribatu, ahots-kordei kilimez dardar eginarazi, eta transkribapen hori aire bihurtzea zen. Hots bat sortzen zuten ideiek, hots, ahoskatu egiten ziren. Elkarrizketak ere existitzen ziren; egungo informazio eta interes trasbaseak ez ziren aldebarreko jardun puntualak, jendeak hitz egitea maite zuen, *komunikatzea. Garai hartan ez ziren jaio orduko txertatzen diren egonkorgailu sentimentalak garunean, eta elkarren desoreka biokimiko eta hormonalen inguruan hitz egiteko geratzen ziren kafe baten aitzakian. Ahots-korden dardaratik eratorritako hots artikulatuek hartzailearen belarrietako zuntzekin topo egindakoan bulkada horiek kodetu eta garunean interpretatzen ziren, horrela lortzen zuten enpatia, feelinga eta *laguntasunaren espejismo bat sortzea. Horrela hobeto *sentitzen omen ziren, orduko gizakiek *arazoak izaten baitzituzten, eta erremedioak euren kabuz aurkitu behar izaten zituzten, egoeren dekodegailurik ez baitzegoen oraindik, harrigarria badirudi ere.\nGarai hartan jendeak elkar *musukatzen zuen, elkar *laztandu, bizkarreko pare bat eman, eta *borroka ere egiten zuten, tarteka. Ez ziren aurreikusten errazak, une bakoitza *erabaki bat zein haientzat, aukera bat, hastear zegoen bide bat. Bizimodu malgua zuten, mugak buruak zeuzkaten, *pentsatzeko ohitura zutelako, baina zirrikituak bilatu zaleak ziren, eta malgutasun horrek egiten zituen ahul, irristakor, eta inperfektu. Buruko muga horiek kontrolatuagatik begiradarekin esan nahi ez zituztenak aitortzen zituzten, eta akats horren konponbiderako sortu ziren egun geure bisaien zati diren ionezko betaurreko belztuek. Bestalde, ezpain-ertzak aurpegia deformatzeraino goratzen zituzten *poza adierazteko, eta ispilu-efektuagatik aurrean zuten pertsonak gauza bera egiten zuen. Negar ere egiten zuten, egonkorgailu sentimentalik ez zutenez, sentsazioen gehiegizko irabiatzeak sortutako barne-beroa blaitu eta freskatzeko. Ureztatze sistema aski erabilgarria zen, bere garairako.\nTelepatiarik eta garun irakurgailu eta bidalgailurik ez zen orduan, eta esan bezala, *hitz egin egiten zuten. *Hizkuntza mordoa zituzten aukeran, batzuk besteak baino erabiliagoak(ez erabilgarriagoak), tamalez, mende haietan ez zuten ulertu bidalgailu edo hizkuntzek botere-harremanetan eta *nortasunean zuten eragina, eta bakantasunaren, berezitasunen eta lurraldekako nolakotasunen gainbehera horrek erein zituen egungo sistema berdintzaile eta globalizatuak, euren jatorrizko *desioaren kontrara, han-hemenka sortzen ziren eta status quoa kolokan jar zezaketen sasidiak desagerraraziz eta seriean egindako larrosen belaunaldia ureztatuz. Zer edo zergatik deitzen zaio belaunaldi berritzaile hari larrosen belaunaldia; edertasuna eta mesfidantza uztartzen zituztelako petalo estetiko eta defentsa-jokabide lehiakor arantzatsuek. Haiei, lurraldekako *hizkuntzak gutxiesti edo ahazturan erortarazi zituzten haiei, zor diegu egungo sistema memokratikoa.\nHaietako hizkuntza batek jakinmina piztu izan die maiz garai zaharrekiko interesa izan duten *zientzialari absurdoei. *Herrialde *zentsuratu batean *aske izateko helburua izan zuten bertako biztanleek, eta *utopia gisa ikusarazi zietenez, hala sinetsi, eta *menpekotasunak urratsez urrats hizkuntza eta nortasun hartaz geratzen zena urratu egin zuen. Bere garaian hormetan egiten ziren *pintadak urratzen zituzten bezala, arrastorik utzi gabe. Salbuespenetatik hasten dira *iraultzak, eta hizkuntza haren ikerketa ere salbuespen batetik hasi zen. Erabat ezabatu gabeko pintada batetik, arrastoa utzi zuen pintadatik. “EUS” ipintzen zuen horma zaharkitu hartatik, hain justu. *Oiartzunen topatu zuten urpekariek. Bertan egindako ikerketa-lanen ondorioz jakin zuten han hitz egiten zen hizkuntzaren berri. *Gizajo eta gajo batzuk tematu ziren hizkuntza haren gramatika, lexikoa, jatorria, izena...berreraiki eta berreskuratu nahian, erabat garaiz kanpo. Hizkuntzaren izenik ez zekitenez, pintada aurkitu eta ikertzaile batek galdetutakoak bataiatu zuen hizkuntza desagertu hura: “¿EUS qué era?” galde egin zuen ikerlarietariko batek bidalgailu digitalaz, eta geroztik gizaki guztien irakurgailuetan hitz berri gisa barneratu zuten hizkuntza hura: eusquéra.\nHarro leudeke hizkuntza hura erabili zutenak, hamar mende beranduago euren hizkuntza *historiaren parte dela baldin balekite.\nHITZ DESAGERTUEN ESANAHIA:\n*hitz egitea: bidalgailu eta hargailu digitalen aurretik erabiltzen zen sistema primitboa\n*komunikazioa: botere-harremanak ahulagoak zirenean zerabilten interesezko jarduera\n*laguntasuna: bi hargailu digitalen arteko interferentzia gutxi egotearen parekoa\n*musu: bi ahok koreografiatzen zuten mugimendu zentzugabe eta zikina.\n*desioa: egonkorgailu sentimentalik gabeko garaian gizakiak galbidera zeramatzana\n*laztan: azal puska bat beste azal puska batekin igurztea zen\n*sentitu: bihotza organu bonbeatzaile bat baino ez zela onartzen ez zutenean zerabilten aitzakia\n*arazoak: sinplifikagailu sentimentalen sortze arrazoia\n*borroka:*disidentziaren ahalegin alferra\n*disidentzia: pentsatzeko joera duen gutxiengoa\n*erabaki: aginduen abiapuntua\n*pentsatu: gaitz psikologiko larria\n*poza:gaitz psikologiko euforikoa, lan-indarren emankortasuna gutxitzen duena\n*hizkuntza: hitz-multzo mugatuak, egungo bidalgailu digitaletan zenbakiak liratekeenak\n*nortasuna:gizartearen hondamendiaren motibo abstraktu eta sinplifikaezina\n*zientzialari: hargailu digitalen jakintza absoltuaz haratago egiak asmatzera jolasten diren zoroak\n*zentsura: egonkortasuna ez apurtzeko ukatu beharrekoa ezabatzeko funtsa\n*aske: deskontrolatua, kaotikoa, deliktiboa\n*utopia: helburu bat betetzeko indarrik edo nahirik ez duenak helburuari jartzen dion izena\n*menpekotasun: sistemaren oinarria,ongizatea\n*pintada: delitua, adierazpen askatasunaren artikuluan zehaztua\n*iraultzak: bulkada kolektibo irrazionalak\n*EUS: Pirineoek, Espainiak eta Frantziak zatitu izan zuten lurraldea\n*Oiartzun: Garoñako zentrala lehertu zenean desertifikatutako eta gerora urpean geratutako zonaldea, 49944949/88888887 koordenadatan.\n*historia: iraganetik ezabatzen ez diren datu bakanen moldaketa.


Irekia Eusko Jaurlaritza - Gobierno Vasco :: Jon Darpón: «ariketa fisikoa erregulartasunez egitea osasunean inbertitzea da»\nJon Darpón: «ariketa fisikoa erregulartasunez …\nGETXOTIK OINEZ BIZI-IBILALDI OSASUNGARRIA GETXON ekitaldiaren IV. edizioa egingo dute Ariketa Fisikoaren eta Osasunaren Mundu Egunak ospatzeko\nOsasuneko sailburuak, Getxon ibilaldi osasungarrian parte hartu eta gero, azpimarratu du ariketa fisikoa egitea premiazkoa dela gaixotasun kronikoak jasateko arriskua prebenitzeko eta murrizteko, diabetesa kasu; izan ere, OMEk gaixotasun horri eskaini dio Osasunaren Mundu Eguna.\nEusko Jaurlaritzako Osasuneko sailburu Jon Darpónek Getxotik Oinez Bizi-Ibilaldi Osasungarria Getxon ekitaldiaren IV. edizioan hartu du parte gaur, igandea, apirilaren 6an eta 7an ospatzen dira eta Ariketa Fisikoaren eta Osasunaren Mundu Egunak hurrenez hurren. Ibilbideak Getxoko leku adierazgarrienak zeharkatu ditu eta adin guztietako ehunka pertsona bildu dira, ariketa fisikoa osasun-onuren iturri gisa aldarrikatzeko.\nIbilbidea amaituta, Jon Darpónek ariketa fisikoa erregulartasunez egiteak duen garrantzia azpimarratu du, betiere pertsona bakoitzaren adina eta bereizgarriak kontuan hartuta; izan ere, «osasunean inbertitzea da, gaixotasunak prebenitzen dituelako, tartean, diabetesa, hipertentsio arteriala, enboliak, ondesteko minbizia, bularreko minbizia eta buruko nahasmenduak».\nOsasun-onurak lortzeko, haurtzaroan eta nerabezaroan, gutxienez egunean 60 minutuz egin behar da ariketa fisiko neurritsu edo handia, eta gutxienez astean 150 minutuz, ordea, helduen eta adintsuen kasuan.\nHala ere, Euskadiko Osasun Inkestako datuen arabera, 14 urtetik gorako emakumeen % 32 eta gizonen % 27 ez dira aktiboak; hau da, ez dute egiten OMEk osasun-onurak lortzeko ezarritako gutxieneko ariketa fisikoa. Osasun Sailak eta Osakidetzak egoera hori alderantzikatzea dute lehentasunezko xede, % 15 eta % 10 murriztu nahi dituztelako balio horiek hurrenez hurren, 2013-2020 aldirako Osasun Planak osasuna eta ingurune nahiz bizimodu osasungarriak sustatzeko atalean jasotakoaren arabera.\nAriketa fisiko gutxiegiari, gainera, obesitatea gehitu behar zaio, eta horrek diabetesa eragin dezake. Horrenbestez, «ezinbestekoa da bizimodu eta ohitura osasungarriak izatea, gaixotasun hori ez ezik, heriotza eragin dezaketen beste gaixotasun batzuk ere prebenitzeko», adierazi du Jon Darpón Osasuneko sailburuak ibilaldiaren amaieran.\nIzan ere, diabetesaren prebalentzia orokorra % 10etik gorakoa da 18 urtetik gorakoen artean Euskadin, eta munduan 300 milioi lagunek jasaten dute. OMEk gaixotasun horri eskainiko dio Osasunaren Mundu Eguna, gero eta hedatuago dagoelako; hala, OMEren aurreikuspenen arabera, 2030ean, zazpigarren heriotza-arrazoia izango da.\nDena dela, diabetesa prebenitzeko aski da bizimoduari loturiko neurriak hartzea. Bizimodua aldatzeak diabetes-arriskua % 50 murrizten duela egiaztatu da, eta, Osasuneko sailburuak adierazi duenez, «bizimodu osasungarriekin 2. motako diabetes mellitus kasuen % 90 prebenituko lirateke».Nabarmendu duenez, «beharrezkoa da haurtzarotik azpimarratzea ariketa fisikoa egitearen, elikadura osasungarri eta orekatua izateren eta alkohola zein tabakoa bazter uztearen garrantzia, diabetesa eta beste gaixotasun batzuk jasateko aukerak murrizteko eta, ondorioz, osasuna zein bizi-kalitatea areagotzeko».\nOsasun Sailak eta Osakidetzak, herritarrei informazioa eta prestakuntza eskaintzea eta, horrela, herritarrek beraiek osasunaren zaintzan modu aktiboan esku hartzea helburu duen Osasun Eskolaren bitartez, Paziente Bizia programa garatu dute; autozaintzako prestakuntza eskainiko zaie diabetesa duten pazienteei, gaixotasuna kontrolatu dezaten. «Nire diabetesa zaintzen» ikastaroei esker, 2.000 pertsona baino gehiago «aktibatzea» lortu da, eta hobekuntza sumatu da gaixotasuna kontrol pean duten emakumeen eta gizonen ehunekoetan.\nGetxo, 2016eko apirilaren 3an


1. 1969-1990 bizkaiera literatur prosa f. zubiaga 0008\nEzezagun biak ez euken polizi jantzirik, nahiz eta euretariko batek ugelezko txamarra susmogarria jantzi.\n2. 1969-1990 euskara batua ikasliburuak f. rodriguez 0005\nBaina Hezkuntzaren kasuan ez da holakorik gertatzen eta, beraz, Hezkuntzari buruzko zientzia, PEDAGOGIA, gutxienez, susmagarri daiteke.\n3. 1969-1990 euskara batua ikasliburuak f. rodriguez 0101\nBarka nazazue kritikari dagokion atalera textu bat besterik ez badakarkizuet hemen azaltzen den kritika orokorra egiteko, hau da: berri eta susmagarri den zenbait zientziatan nola plantea daitekeen bere oinarri epistemologiaren eraikuntza eta handik ateratakoa nola eztrapola litekeen giza zientzia edota zientzia mota guztietara orain arte ezkutaturik zegoen egia eta boterearen arteko erlazioa argituz.\n4. 1969-1990 euskara batua haur-/gazte-literatura i. mendiguren 0045\nHobe ote litzateke lagunak non dauden Raouli aterarazten saiatzea, nahiz eta hori susmagarria gerta lekiokeen berari?.\n5. 1969-1990 euskara batua haur-/gazte-literatura m. landa 0022\n- Baina, horiek dira susmagarrienak, Joxe!- Mikaelaren begiradan, indarra eta distira nabarmentzen ziren -.\n6. 1969-1990 euskara batua haur-/gazte-literatura a. letamendia 0148\nZiur aski gertakizun guzti hauen berri izango zuen Lenoir jaunak eta astakeria izango zen bera ere susmagarritzat zeukatela adieraztea.\n7. 1969-1990 euskara batua literatur prosa k. navarro 0186\nEta Mimi eta Jorgensen ere ezin litezke izan, susmagarri bihurtu nahi izan ditu biak eta.\n8. 1969-1990 euskara batua literatur prosa m. onaindia 0032\n9. 1969-1990 euskara batua literatur prosa x. gereño 0103\n- Abstur madarikatu hori ez da agertzen komentatu zuen Alanek, eta beharrezkoa dugu, hortik zehar galdera susmagarriak egiten ibili ez gaitezen.\n10. 1969-1990 euskara batua literatur prosa x. gereño 0054\n11. 1969-1990 euskara batua literatur prosa x. gereño 0087\nBehar bada, kontramaisua bere egoera larrian pentsatzen ari da, zeren egin didan aitortzak hilketaren lehenengo susmagarri bihurtzen baitu.\n12. 1969-1990 euskara batua literatur prosa etxde jj-2 0120\nIlluntzearekin egiten zituen erteerok, etxekoei susmogarri egin zitzaizkien eta Allande ta Marti, osaba-illobak, alkarrekin moldatu ziren Pette'ri zelatan egiteko.\n13. 1969-1990 euskara batua literatur prosa a. ormaetxea 0086\nPresionatzen saiatu nintzen, hura jakitea beharrezkoa zitzaidan, Lizek dirua utzi bazion, Stewart jaunak egia esan zidan eta jadanik kasino-zuzendaria ez zen susmagarria izango.\n14. 1969-1990 euskara batua literatur prosa x. gereño 0005\n15. 1969-1990 euskara batua literatur prosa x. gereño 0027\n- Neska xarmangarri bat... - Horiek dira susmagarrienak.\n16. 1969-1990 euskara batua literatur prosa x. gereño 0027\n- Atsegina, e? Hori oso susmagarria da.\n17. 1969-1990 euskara batua literatur prosa x. gereño 0027\n- Horiek izaten dira susmagarrienak - ebaki zion Kalabongek.\n18. 1969-1990 euskara batua literatur prosa x. gereño 0088\nKikili eta Kokolo horren zain zeuden, baina ez zuten ezer susmagarririk kaptatu.\nHots susmagarriaren zergatia asmatzen saiatu zen.\n20. 1969-1990 euskara batua saiakera-artikuluak f.j. juanes 0027\nIkerkuntz lan honetan, metil isobutil zetona disolbatzailetzat hartu genuen, zeren disolbatzaile honetan trantsizio konformazional bat jadanik aurkituta bait zegoen, eta susmagarri zen nahaste binarioaren baldintzak aldatzerakoan, prezipitatzaile bat ere gure kasuan metanola eransterakoan eridetea.\n21. 1969-1990 euskara batua saiakera-artikuluak e.l. adan 0047\nEta, geroztik, erregionalismo guztia susmagarria da, eskuindarra, etsai atzerritarren laguna.\n22. 1969-1990 euskara batua saiakera-liburuak j.l. agote 0027\n23. 1969-1990 gipuzkera ikasliburuak f. zubiaga 0107\nAuzilariei susmogarri egin zaie Ikertxoren euskera zaletasuna.\n24. 1969-1990 sailkatu gabeak egunkariak egin 1989 0001\n25. 1969-1990 sailkatu gabeak astekari eta hamaboskariak j. sarasua 0001\n26. 1969-1990 sailkatu gabeak astekari eta hamaboskariak hemen 1989 0001\n27. 1969-1990 sailkatu gabeak astekari eta hamaboskariak argia 1986 0001\nSandinisteekiko jarrera gero eta susmagarriagoa da PSOEren gobernuan.\n28. 1969-1990 sailkatu gabeak astekari eta hamaboskariak k. izagirre 0001\nDIOZU abokatuak Carlos duela izena eta beharbada, nazioarteko terrorista ospetsu baten izen berbera izaki, susmagarria bihurtu dela.\n29. 1969-1990 sailkatu gabeak astekari eta hamaboskariak k. izagirre 0001\nROSA: Gaixoa zu inoiz nortasun agiria eskatzen badizute! Ez zenuen uste baina, zeurea baino abizen susmagarriagorik! Zure izena ez dute, zuk nahiago zenukeen bezala.\n30. 1969-1990 sailkatu gabeak astekari eta hamaboskariak k. izagirre 0001\n31. 1969-1990 sailkatu gabeak astekari eta hamaboskariak hemen 1986 0001\n32. 1969-1990 sailkatu gabeak hilabetekari, noizbehinkariak,..... i. elizegi 0001\nJakituri honetaz baliaturik, ibilia zen beste museo ttikiagoetan lapurretan, garrantzi gutxiko obrak ohostuz, baino aski izan zen behin susmagarrien zerrendan egotea museotik kanpora bidalia izateko.\n33. 1991> euskara batua ikasliburuak bene-benetan/5 0019\nNon egon dira susmagarriak?\n34. 1991> euskara batua haur-/gazte-literatura x. mendiguren e. 0050\nHala eta guztiz, geroxeago polizia batek urrundik ikusi eta bikote xelebre haren piura susmagarriak kezkaturik altoa eman zien:\n35. 1991> euskara batua haur-/gazte-literatura e. azkue 0042\nZerbait susmagarria ari zen gertatzen eta ni nahi izan gabe eta arrazoirik jakin gabe gertakizun haren guztiaren partaide nintzen.\n36. 1991> euskara batua literatur prosa p. zubizarreta 00041\nNik jakinminez entzun diot, eta bitartean atzo gauean entzundako hots susmagarriekin gogoratu naiz: seguruenik sagu batenak ez, eta Saidenak izango ziren, jauregi horretatik bueltan...\n37. 1991> euskara batua literatur prosa p. zubizarreta 00082\n- Egongo ez duk ba, tokiz kanpo! erantzun dit harritu nauen sumindura nabarmen eta susmagarria erakutsiz.\n38. 1991> euskara batua literatur prosa a. garikano 00177\n- Baina gure galdera halako edo holako nor den izan daiteke, susmagarriren bat alegia azaldu zion ofizialak.\n39. 1991> euskara batua literatur prosa a. iturbe 0065\nEta oroimenak egin ohi dituen jolas gaizto horietakoren batek Aitorri errezelo susmagarriak ekartzerako, pentsatuko zuen historia sinisgarriren bat.\n40. 1991> euskara batua literatur prosa p. zubizarreta 0074\nHorrexegatik pentsatzen dut hemen zerbait susmagarria badela, eta nirea baino argitasun handiagoa duen pertsona bat behar dela ikerketa hauek aurrera ateratzeko.\n41. 1991> euskara batua literatur prosa batx gizona 0241\n42. 1991> euskara batua saiakera-liburuak athletic club 00191\nFraga Palomares-eko bonben artean bainatzen zen bitartean Athleticean, sarrera txar batek laster itzaliko zuen izar berri bat piztu zen: Javier Clemente. Borsalinoz jantzita lehoiek Chicagon jokatu zuten loreak eskaini zituen Izar Gorria taldeari vendetta eskatzen. San Mamesen hamarkada honetako selekzioen arteko azken partidu internazionala jokatu zen Espainia eta Turkiaren artean. Kopan bakarrik lortu zen zerbait, Valencia taldearen aurka jokatutako partiduari esker eta Kordobako El Arcángel zelaiko gertakari negargarriak gertatu izanagatik ere (itzalaldi susmagarri bat izan zenean zuri-gorriek erasoak jasan zituzten).\n43. 1991> euskara batua saiakera-liburuak erlijioak munduan 00153\nBegibistan dago sekta batzuen izaera kriminala. Susmagarriak dira, halaber, beste batzuen negozioak edo lehentasun politikoak: ia beti eskuin burura makurturik azaltzen dira.\n44. 1991> euskara batua saiakera-liburuak j. sudupe 00127\nNazionalismo oro susmagarri zaio Habermasi. Bere ustez, nazionalismoa gizarte modernoaren izaera unibertsalistari kontrajartzen zaio teorikoki. Kanten bidetik, mundu mailako makroetika bat, ordenu legal kosmopolita bat eraiki nahi luke.\n45. 1991> euskara batua saiakera-liburuak elexp delitu 00045\nUste da antzinatean ez zela duelorik, agian garai hartakoak ez zirelako era susmagarrian armaturik ibiltzen elizetan, teatroetan edo lagun artean.\n46. 1991> euskara batua saiakera-artikuluak a. iñarra 0214\nHerri kronika honetan, kontalariak ez du gehiegi sakontzen hiltzailearen psikologia, eta susmagarriaren aurkikuntzaren prozesua elementu ahuletan oinarritzen da testuetan trama indarge geratzen delarik.\n47. 1991> euskara batua saiakera-artikuluak i. larrea 0017\n48. 1991> euskara batua saiakera-liburuak tx. txakartegi 0265\n49. 1991> euskara batua saiakera-liburuak e. de miguel 0158\nGeroztik, susmagarrien artean sailkatu da eta ez da jadanik jaten.\n50. 1991> euskara batua saiakera-liburuak e. de miguel 0193\nHala ere, guk ez dugu jatea gomendatzen, azken garai honetan begiratu batean oso berdintsua den perretxiku susmagarria sumatu baitugu: Psathyrella xanthocystis.\n51. 1991> euskara batua saiakera-liburuak perretxikuak 1995 0186\nGarrantzi praktikoa: Ez da jangarria, bai, ordea, susmagarria, kolore gorriztako Cortinarius guztien antzera.\n52. 1991> euskara batua saiakera-liburuak bakearen dk 0243\n53. 1991> euskara batua saiakera-liburuak x. amuriza 0149\n54. 1991> sailkatu gabeak egunkariak matx 00018\nEuskarazkoetan ere ez dirudi Hegazkinaren bahiketa batek ezer susmagarrik sortuko lukeenik, hemen ez baita hegazkinik bahitzen.\n55. 1991> sailkatu gabeak egunkariak egunk 1999 00007\nIturri ofizialetatik ez zuten argitu atxilotu gazteei leporatzen zitzaizkien delituak zeintzuk ziren, eta kale istiluetan parte hartzeagatik susmagarri zirela baino ez zuten adierazi.\n56. 1991> sailkatu gabeak astekari eta hamaboskariak habe 1996 0009\nSarritan preserbatiboa erabiltzea arazo da, susmagarria delako askorentzat.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Lan giroko harremanak (Zeharkako Ikasgaia)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Lan giroko harremanak (Zeharkako Ikasgaia) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Generoa / Forma: Curriculumeko baliabideak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


Euskadiko jubenil eta junior txapelketa bikaina\nMaila ona erakutsi zuten Txindoki Grupo Jaso AT-ko atletek Durangoko Landako pistan ospatu ziren Euskadiko jubenil eta junior mailako txapelketan.\nJubenil mailan azpimarratzekoak izan ziren garaipen hauek: Aritz Apaolaza pisu jaurtiketan (5 kg) 15.32-ekin, marka pertsonala eta Ander Svensson altuera jauzian 1.80-rekin, marka pertsonala hau ere. Ander Svensson bera 4. izan zen luzera jauzian 5.75-ekin (+0.4) eta 18. 100 m-tan 12.08-rekin (+1.7), marka pertsonala. Jon Etxarri 18. izan zen 100 metrotan 12.08-rekin (+1.6) eta 19. 200 metrotan 25.10-ekin (-0.7). Nesketan nabarmentzekoak izan ziren bigarren postu hauek: Leire Tobar 100 m hesietan 15.05-ekin (+1.7), Xixonen ospatuko den Espainiako jubenil mailako txapelketarako gutxieneko marka eta Irenia Apaolaza 200 metrotan 26.05-ekin (+0.1), marka pertsonala eta Espainiako jubenil txapelketarako gutxieneko marka hau ere. Jauzi hirukoitzean Leire Mendizabal 5. izan zen 10.57-rekin (+2.8) eta balioko 10.41-eko (+1.3) salto batekin eta Laida Garmendia 7. 100 m hesietan 16.66-ekin (+1.7), marka pertsonala. 100 metrotako finala bertan behera geratu zen kronometraje elektronikoak huts egin baitzuen.\nFinalerdietan Irenia Apaolazak 12.80 egin zuen (+2.1), Ane Ormazabalek 12.92 (+0.9), marka pertsonala, Amaia Zeberio 23. izan zen 13.53-rekin (+2.1) eta Garazi Ramírez 24. 13.54-rekin, marka pertsonala. 200 metrotan Ane Ormazabal 11. izan zen 27.47-rekin (+0.0) eta Garazi Ramírez 23. 28.84-ekin (+0.0).\nJunior mailan txapeldun izan ziren Nora Tobar altuera jauzian 1.60-rekin, Leire Garmendia pisu jaurtiketan (4 kg) 11.41-ekin eta Ane Irribarria 100 metro hesietan 16.13-rekin (+1.2). Ondoren, serie gehigarri batean Anek 15.49-an (+1.9) egin zituen 100 m hesiak, marka pertsonala eta klubeko junior errekor berria ezarriz. Brontzezko domina Ibone Aiestaranentzat jauzi hirukoitzean 9,97-rekin (+1.7) eta 5. Ainara Zubeldia 100 metrotan 12.96-rekin (+0.0).\nArrasaten ospatu ziren pisuko partaidetza libreko probetan marka onak lortu zituzten atleta urdinek. Promesa mailan Joseba Berasainek 14.42 m-ra bota zuen 7.260 kg-ko bola, marka pertsonala modu birakarian eta Soriako promesa mailako Espainiako txapelketarako gutxieneko marka. Junior nesketan Leire Garmendiak 4 kg-ko bola 12.07 m-ra bota zuen, marka pertsonala, lehen aldiz 12 m-ak gaindituz. Jubenil mutiletan Aritz Apaolazak 5 kg-ko bola 14.81 m-ra bota zuen eta beterano mailan Lurdes Intxaustik 3 kg-ko bola 8.78 m-ra, marka pertsonala.\nEstatu Batuetan Gari Garmendiak pisua (7,260 kg) 15.36 m-ra bota zuen eta mailua (7,260 kg) 40.07 m-ra Hutchinson-en (Kansas). Dorleta Armendarizek mailua (4 kg) 52.66 m-ra bota zuen Lubbock-en (Texas) eta Ane Torresek pisua (4 kg) 12.02 m-ra San Antonion (Texas).\nIrunen ospatu zen eskolarteko Gipuzkoako txapelketen hirugarren eta azken jardunaldian honako emaitzak izan ziren.\nInfantil mutiletan azpimarratzekoa San Benitoko Aratz Lasaren garaipena 500 metrotan 1:21.2 denborarekin eta Beasain BHI-ko Urtzi Altunaren brontzezko domina proba berean 1:22.3-rekin. 1000 metro oztopoetan bigarren postuan amaitu zuen Beasain BHI-ko Aimar Aierbek 3:12.2-rekin eta laugarren izan zen Jakintzako Danel Pérez altuera jauzian 1.54-rekin. Neska infantiletan txapeldun izan zen Beasain BHI-ko Maddi Urrestarazu disko jaurtiketan (800 g) 22.12-rekin. Mutil alebinetan bigarren postuan amaitu zuen pilota jaurtiketan (400 g) JM Barandiaraneko Zuhatz Sukiak 39.22-rekin. 500 metrotan 5. Alex Lizarralde, 7. Harri Lasa eta 8. Eneko Auzmendi, hirurak Lizeokoak, 1:32.3, 1:34.0 eta 1:34.8-rekin hurrenez hurren. Luzera jauzian 6. Lizeoko Ekain Mugika 4.19-rekin.\nDonostian ospatu zen enpresen arteko lasterketan garaipena lortu zuten beste behin CAF-eko korrikalariek. Kasu honetan taldea José Antonio Blanco “Txuri”, Gorka Satrustegi, Álvaro Calderón eta Iker Zurutuzak osatu zuten, lehen hiruak Txindoki AT-ko kideak eta Iker Zurutuza idiazabaldarra gure taldean ibilia baita, mendiko lasterketetan burubelarri dabilena gaur egun.\nSegura – Zerain Trail lasterketaren sprint modalitatean (15 km) aipatzekoa Unai Cobos ordiziarraren bigarren postua. Lasterketa berean 28. izan zen Jon Zeberio eta nesketan 16. izan zen Nora Insausti. Nafarroako Higa de Monreal mendi lasterketan, 14 km-ko lasterketan, zazpigarren izan zen Uxue Arrese.\nAsteburu honetarako larunbat arratsaldez kadete, jubenil, junior eta beterano mailako Gipuzkoako txapelketak ditugu Donostian, partaidetza libreko probez gain. Ostiral arratsaldez Donostiako Anoetako belodromoan infantil mailako pertika jauziko Gipuzkoako txapelketa. Gasteizen larunbat arratsaldez partaidetza libreko probak, Iruñan larunbat goizez infantil, kadete eta jubenilentzat probak, eta Durangon larunbat arratsaldez eta igande goizez Bizkaiko jubenil eta junior mailako txapelketa. Igande goizez Tolosan eskolen arteko alebin mailako Gipuzkoako txapelketa. Goiz berean Zaragozan maratoia, apirilaren 15ean bertan behera geratu zena Ebroren uholdeek eraginda. Bertan izango da Txindoki AT-ko Álvaro Calderón donostiarra.\nLasterketa herrikoietan igandean Otola – Zelai Aretxabaletan, non bikote mistoen lasterketa ere izango den, Zarautz Herri Lasterketa, minbiziaren aurkako lasterketa Donostian, Erlaitz – Aiako Harriak mendi lasterketa Irunen, Iruñako maratoi erdia eta 10 km-ko lasterketa, Irati Trail 13 eta 23 km-ko mendiko lasterketak (Nafarroa), San Isidroko legoa Karrantzan (Bizkaia), Run For Parkinson Portugaleten (Bizkaia) eta Zuiako lasterketa herrikoia (Araba).